Pemain gitar bes antara pengasas kumpulan rock Bon Jovi meninggal

Pemain gitar bes Alec John Such, salah seorang pengasas Bon Jovi, kumpulan band yang mencapai kemuncak populariti pada 1980-an, meninggal dunia pada usia 70 tahun, kata vokalis kumpulan rock itu pada Ahad (6 Jun 2022).

Dengan rentetan lagu hits yang tidak dapat dilupakan seperti ‘Runaway’ (1984); ‘In and Out of Love’ (1985); ‘Wanted Dead or Alive’ (1986); dan ‘Livin’ on a Prayer’ (1986), Bon Jovi menjadikan setiap arena dalam lawatan maraton mereka sentiasa penuh pada tahun 1980-an.

Rocker dari New Jersey diketuai oleh Jon Bon Jovi berkata sebagai ahli pengasas Bon Jovi, Such adalah penting dalam pembentukan kumpulan itu.

Bon Jovi berkata Such adalah kawan zaman kanak-kanak pemain dram Tico Torres dan telah membawa Richie Sambora melihat persembahan kumpulan itu sebelum dia kemudiannya menyertai sebagai pemain gitar utama.

Tiada punca kematian diumumkan.

Tidak seperti kebanyakan band heavy metal yang sezaman dengan mereka, Bon Jovi mengekalkan imej yang lebih mesra keluarga, membantu kumpulan itu memenangi pengikut di pelbagai sudut dunia.

Mereka adalah salah satu kumpulan rock paling laris sepanjang zaman, dan memenangi tempat dalam Dewan Kemasyhuran Rock and Roll pada tahun 2017.

Such, yang bermain dengan kumpulan itu dari 1983 hingga 1994, dan Sambora, yang berhenti pada 2013, bersatu semula dengan kumpulan itu untuk majlis induksi Hall of Fame pada 2018.

“Apabila Jon Bon Jovi menelefon saya dan meminta saya untuk menyertai kumpulannya bertahun-tahun yang lalu, saya tidak lama kemudian menyedari betapa seriusnya dia dan dia mempunyai visi yang dia mahu bawa kepada kami,” kata Such pada majlis induksi itu sebelum ini.

“Saya terlalu gembira untuk menjadi sebahagian daripada visi itu.”

Bon Jovi adalah salah satu kumpulan rock Barat pertama yang diluluskan untuk melawat Kesatuan Soviet ketika itu apabila sistem komunis dibuka di bawah reformasi Mikhail Gorbachev. – AFP


PRN Melaka: Bersih, adil dan bebas rasuah komitmen PN, tegas Hadi

Perikatan Nasional (PN) sekali lagi menegaskan rakyat Melaka perlu memilih parti itu untuk menubuhkan sebuah kerajaan negeri yang bersih, adil dan bebas rasuah.

Sambil mengingatkan pengundi Melaka supaya tidak tersalah pilih seperti ketika Pilihan Raya Umum Ke-14 (PRU14) lalu, Timbalan Pengerusi PN, Tan Sri Abdul Hadi Awang berkata parti itu komited menegakkan sebuah kerajaan bersih untuk berbakti kepada rakyat Melaka.

Berucap dalam pengisian bersama jentera PN kawasan Dewan Undangan Negeri (DUN) Serkam malam tadi, beliau berharap rakyat tidak tersalah pilih pada Pilihan Raya Negeri (PRN) Melaka, 20 November ini.

“Perikatan Nasional tegas dengan prinsip untuk komited untuk memastikan pentadbiran Kerajaan Negeri Melaka dilaksanakan secara bersih, adil dan bebas rasuah sekiranya terpilih sebagai Ahli Dewan Undangan Negeri (ADUN).

“Mudah-mudahan rakyat Negeri Melaka tidak tersalah pilih sebagai mana dalam PRU14. Selamatkan Melaka, Pilih Perikatan Nasional,” kata Presiden PAS itu.

Turut serta calon PN DUN Serkam, Haji Ahmad Bilal Rahudin.

Dalam kenyataannya beliau turut memberi dua rangkap pantun nasihat kepada pengundi Melaka:

Buah salak buah kedondong,
Kumpul semua dalam baldi,
Bukan salah ibu mengandung,
Salah pangkah undi.

Di atas robohan Kota Melaka,
Papan cengal kita tegakkan,
Penipuan PH terhadap Melaka,
Perikatan Nasional kita tegakkan.

Untuk rekod, semua 28 calon kerusi DUN bagi PN menandatangani borang ‘aku janji calon pilihan raya negeri’ bagi melawan rasuah dan menolak sebarang penyelewengan.

Inisiatif tersebut diambil bagi memastikan semua calon tersebut dihalang daripada terlibat dalam sebarang bentuk jenayah rasuah, penyelewengan dan salah guna kuasa apabila mereka menang dalam PRN Melaka itu.

Dalam borang tersebut, dinyatakan:

“Saya akan menolak sebarang bentuk jenayah rasuah, penyelewengan dan salah guna kuasa, serta memberikan kerjasama sepenuhnya kepada Suruhanjaya Pencegahan Rasuah Malaysia (SPRM) dalam mencegah sebarang bentuk jenayah rasuah, penyelewengan dan salah guna kuasa.

“Saya tidak akan melibatkan diri dalam sebarang bentuk kenayah rasuah, penyelewengan dan salah guna kuasa, sama ada langsung atau tidak langsung.

“Saya akan melaporkan kepada SPR. dengan segera sebarang bentuk jenayah rasuah, penyelewengan dan salah guna kuasa yang melibatkan saya atau kakitangan di bawah seliaan saya.”

Sebelum ini, Suruhanjaya Pilihan Raya (SPR) menetapkan Selasa ini sebagai hari pengundian awal yang melibatkan 7,601 kertas undi pos, dengan kategori Borang 1A membabitkan 6,871 petugas pilihan raya, ahli atau pegawai SPR, anggota polis, tentera dan petugas media.

Sebanyak 511 kertas undi pos bagi kategori Borang 1B pula membabitkan warganegara Malaysia yang berada di luar negara dan 113 kategori Borang 1C melibatkan sembilan agensi dalam sektor keselamatan dan kesihatan, dan 106 Pengundi Tidak Hadir luar negara.

Proses pengundian awal yang akan bermula jam 8 pagi hingga 5 petang di balai polis dan kem tentera akan membabitkan empat DUN iaitu DUN Tanjung Bidara; Pengkalan Batu; Duyong; dan Serkam.

SPR juga menetapkan 20 November ini sebagai hari pengundian biasa.


Wang BPR akan mula dikreditkan kepada orang ramai esok

Bantuan Prihatin Rakyat (BPR) Keluarga Malaysia Fasa 3 akan mula dikreditkan dalam akaun penerima pada esok, ia termasuk permohonan rayuan yang diluluskan.

Perkara tersebut diumumkan Perdana Menteri Datuk Seri Ismail Sabri Yaakob yang berkata, bantuan melibatkan nilai RM2.82 bilion itu dijangka selesai dikreditkan ke dalam akaun penerima isi rumah dalam tempoh tiga hari sehingga 30 September ini.

Bagi Fasa 3 ini, setiap penerima bakal memperoleh sehingga RM1,400, manakala penerima bayaran rayuan BPR akan menerima sehingga RM2,300. Seramai 3.6 juta orang dijangka akan menerima manfaat BPR tersebut.

“Ini termasuk bayaran BPR tambahan di bawah Program Strategik Memperkasa Rakyat dan Ekonomi Tambahan (PEMERKASA+) bernilai sehingga RM500 bagi setiap penerima mengikut kategori kelayakan masing-masing iaitu berdasarkan status perkahwinan, jumlah pendapatan isi rumah dan bilangan anak,” katanya dalam kenyataan hari ini.

Ismail Sabri berkata, pembayaran Fasa 3 itu adalah penyaluran penuh baki nilai yang sepatutnya diterima penerima BPR dan rayuan bagi meringankan beban mereka.

Beliau berkata, kerajaan terus komited dalam memastikan kesejahteraan Keluarga Malaysia, terutama kumpulan sasar yang terjejas akibat pandemik Covid-19 sentiasa terbela.

Jelas beliau, antara lain, beberapa bantuan tunai seperti Bantuan Khas Covid-19 (BKC) dan Bantuan Kehilangan Pendapatan (BKP) diberikan kepada penerima yang layak dengan pembayaran bantuan itu dijadual disalurkan pada bulan depan hingga Disember tahun ini.

“Penerangan lanjut berhubung pembayaran BPR Fasa 3 ini akan diperincikan Kementerian Kewangan.

“Keluarga Malaysia boleh merujuk kepada soalan lazim (FAQ) di portal rasmi BPR iaitu https://bpr.hasil.gov.my untuk mendapatkan maklumat lanjut,” katanya.


Kita harus perkenalkan indeks Yang Berhormat

Saya masih ingat ketika Dr Maszlee Malik menjadi Menteri Pendidikan, dia pernah memberikan markah 9.95/10 kepada dirinya. Saya tidak pasti jika ketika itu dia sedang berjenaka atau serius –  apa yang pasti kenyataan ini mendapat kecaman kerana komunikasinya dengan rakyat dilihat lemah.

Selama ini kita tidak mempunyai kaedah untuk menilai wakil-wakil rakyat yang telah dipilih; akibat daripada hal ini, politikus dengan dengan kaedah kempen populis sering dilihat sebagai ahli politik yang baik, padahal mereka tidaklah memberi impak yang besar.

Sudah masanya seseorang memperkenalkan indeks yang berhormat; atau saya lebih suka ia digelarkan sebagai indeks baju hitam, kerana YB-YB ini gemar berbaju hitam tebal walaupun berada di bawah terik matahari.

Yang Berhormat selalu dinilai daripada perwatakan dan kelayakan sebelum dipilih menjadi wakil rakyat

Apabila kita baru berpindah dari sebuah syarikat ke syarikat yang baharu, kita tidak akan dinilai berdasarkan prestasi kita di syarikat terdahulu. Prestasi di syarikat terdahulu mungkin membantu kita untuk mendapatkan kerja baharu, tapi keutamaannya adalah prestasi di tempat baru.

Konsep ini perlu difahami oleh rakyat; seseorang itu mungkin memiliki kelayakan yang hebat sebelum menjadi wakil rakyat, tapi YB harus dinilai melalui kerja-kerjanya semasa menjadi wakil rakyat. Boleh sahaja seseorang sebelum menjadi YB pernah menerajui syarikat besar, seorang ulama, ahli sukan, ahli akademik dll.

Semua gelar dan jawatan sebelum menjadi YB tidak akan memberi jaminan seseorang itu tidak akan menjadi seorang YB yang jadong (jahat, bodoh, sombong).

Kewujudan indeks baju hitam yang saya sebutkan ini akan merangsang YB-YB untuk bekerja sepanjang penggal mereka dipilih. Masalahnya di Malaysia, sering berlaku YB-YB hanya akan muncul ketika musim pilihan raya semakin hampir.

Ketika masa ini tiba, maka kita akan lihat ramai daripada mereka melakukan aksi-aksi yang melucukan – paling popular mereka menjadikan rumah orang miskin sebagai studio untuk bergambar.

Indeks ini akan menyebabkan mereka akan sentiasa dinilai, jika mereka menghilang sepanjang penggal – mereka harus diberikan markah yang rendah.

Sudah tentu persoalan yang sukar berkenaan indeks ini adalah siapa yang akan bertanggungjawab memberikan markah kepada wakil rakyat? Apa jua mekanisme indeks baju hitam ini – ia perlu melibatkan ramai pihak, terutamanya pemegang taruh kawasan yang diwakili oleh YB-YB ini.

Kita boleh meminta rakyat melalui badan-badan bebas untuk melakukan tinjauan, melihat kadar kehadiran ke kawasan, keterlibatan dalam perbahasan di Parlimen dan kriteria-kriteria lain yang difikirkan sesuai. Pada akhirnya, kita mahu wakil-wakil rakyat yang dipilih ini tidak terlalu selesa. Kalau mereka tidak selesa, tak adalah wakil rakyat yang bercuti sampai tiga bulan di luar negara.

Memperkenalkan indeks ini bermaksud kita menjadikan kempen politik lebih objektif

Saya pasti ramai yang muak dengan kaedah kempen pilihan raya yang sering digunakan oleh parti-parti politik – terutamanya mereka yang menggunakan sentimen agama dan perkauman.

Dengan memperkenalkan indeks yang memiliki nilai empirikal seperti ini, kumpulan-kumpulan yang dahulunya bergantung kepada sentimen perlu bekerja keras untuk mendapatkan indeks yang baik.

Para politikus juga tidak boleh sesuka hati untuk mengatakan mereka telah melakukan kerja yang baik tanpa memberikan sebarang bukti – seperti yang biasa berlaku pada hari ini.

Idea indeks baju hitam ini boleh dimurnikan lagi dengan memperkemaskan mekanisme pelaksanaannya, tapi saya ingin tegaskan ia sesuatu yang penting dan mampu mengubah lensa demokrasi di Malaysia.

Saya masih ingat diceritakan seorang rakan – dikatakan dahulu di Eropah, ahli politik akan ditimbang berat badan pada hari pertama menjadi wakil rakyat, jika beratnya bertambah setelah sesinya tamat; dia boleh dituduh mengambil rasuah.

Saya tidak pasti kebenaran cerita ini, apa yang saya pasti adalah memperkenalkan indeks untuk menilai ahli politik kita adalah sesuatu yang diperlukan segera.


Pemandu BMW rempuh sembilan kenderaan selepas diserang sawan

Seorang wanita yang patah hidungnya merupakan antara enam yang cedera dalam nahas melibatkan 10 kenderaan dirempuh pemandu yang diserang sawan, ketika menunggu lampu isyarat di Jalan Tun Abdul Razak, Lebuh Ayer Keroh di sini malam tadi.

Ketua Jabatan Siasatan Penguatkuasaan Trafik (JSPT) Melaka Superintendan Amran@Mohamad Zaki Omar berkata insiden pada 9.14 malam itu berlaku, ketika semua mangsa sedang menunggu di simpang empat lampu isyarat Taman Chiptaco berhadapan sebuah pasar raya, lapor Bernama.

Katanya siasatan awal mendapati ketika sedang menunggu lampu isyarat bertukar hijau, sebuah BMW dipandu lelaki berusia 38 tahun yang turut berhenti, tiba-tiba diserang sawan menyebabkan dia tertekan pedal minyak.

“Keadaan itu menyebabkan kenderaannya meluncur laju sebelum merempuh beberapa kenderaan lain yang sedang berhenti di hadapannya.

“Pemandu berkenaan kemudian sekali lagi diserang penyakit itu, menyebabkan berlaku rempuhan kedua,” katanya dihubungi di sini hari ini.

Akibat insiden tersebut sembilan kenderaan lain dirempuh serta menyebabkan enam mangsa, iaitu pemandu dan penumpang berusia antara 20 hingga 73 tahun cedera ringan, termasuk pemandu Perodua Kenari wanita berusia 20 tahun mengalami patah hidung.

“Kesemua mangsa menerima rawatan di Zon Hijau dan Zon Kuning Hospital Melaka dan kes disiasat di bawah Seksyen 43(1) Akta Pengangkutan Jalan 1987,” katanya.


PEMERKASA Plus bela semua kelompok masyarakat

Pengurusan krisis dan bencana bukanlah semudah ayat yang diperkata. Tiada krisis dan bencana sebesar pandemik Covid-19 pernah dialami negara ini.

Pandemik ini memberi kesan besar kepada pertumbuhan ekonomi, perkembangan sektor kewangan dan perbankan, pengangguran dan kesihatan rakyat.

Malaysia pernah dilanda krisis keselamatan 13 Mei 1969, krisis kewangan, krisis ekonomi, JE, NIPAH, Bah Kuning dan berbagai krisis dan bencana lagi yang hanya memberi kesan kepada beberapa sektor dan wilayah, tidak menyeluruh seperti pendemik Covid-19.

Untuk menangani krisis pendemik ini, kerajaan telah menyediakan Pakej Bantuan dan Rangsangan Ekonomi bernilai RM40 billion mengandungi 12 inisiatif PEMERKASAplus (Program Strategik Memperkasa Rakyat dan Ekonomi Tambahan) bagi menangani krisis Covid-19.

Pakej ini adalah pakej tambahan kepada program negara sejak pendemik Covid-19 melanda negara. Keseluruhan pakej rangsangan yang telah diluluskan berjumlah RM340 billion.

Pakej ini diperkenal dengan tiga matlamat utama iaitu:

Ini menunjukkan betapa kerajaan begitu komited untuk memastikan rakyat dalam semua kelompok akan terus terbela.

Pakej kali ini dimurnikan lagi dengan sumbangan kakitangan awam ke dalam Tabung Bencana Covid-19 melalui potongan elaun Imbuhan Tetap Keraian (ITK) walaupun mungkin ada kakitangan awam yang tidak bersetuju elaun mereka dipotong.

Namun percayalah, sumbangan ini walaupun kecil jumlahnya (sekitar RM30 juta) ia besar maknanya kepada negara, kerana kakitangan awam turut prihatin dengan bencana ini.

Antara yang menarik perhatian bantuan PEMERKASA Plus ialah bantuan Bantuan Prihatin Rakyat (BPR) berjumlah RM7.2 billion (RM2.7 bilion untuk bulan Mei, RM2.1 bilion untuk bulan Jun dan RM2.4 bilion untuk bulan September) akan terus masuk ke dalam akaun penerima dan boleh dibelanjakan untuk merancakkan kitaran ekonomi.

Selain dari itu, 14,000 jawatan berkaitan kesihatan akan membolehkan membuka peluang pekerjaan.

Ia ditambah lagi dengan pelan untuk mewujudkan 500,000 peluang pekerjaan melalui Program Subsidi Upah, Insentif Penggajian & Program Latihan.

Insentif ini akan membantu merancakkan pertumbuhan sektor pembuatan dan perkhidmatan yang akan secara langsung menyumbang kepada Keluaran Dalan Negara Kasar (KDNK) dan merancakkan kitaran wang di pasaran.

Aset-aset kerajaan akan diguna untuk mengangkut penerima vaksin ke Pusat Pemberian Vaksin (PPV) untuk mencapai 70% rakyat diberi vaksin.

Ini sudah tentu ia akan memberi kesan besar kepada pertumbuhan ekonomi negara apabila semua sektor ekonomi akan boleh beroperasi seperti sebelum pendemik.

Kekhuatiran kehilangan 2.48 billion sehari (yang sebenarnya adalah ‘kehilangan’ KDNK) juga dapat dihindari.

Lebih menggembirakan lagi ialah program moratorium bersasar yang diumumkan akan melegakan lebih lima juta peminjam kerana sebahagian besar daripada mereka adalah dalam kalangan yang terjejas teruk akibat pandemik ini kerana pengurangan gaji atau kehilangan pekerjaan.

Prof Madya Dr Mohd Fuad Mohd Salleh


2,069 pesakit Covid-19 meninggal dunia di Indonesia hari ini

Indonesia merekodkan angka kematian tertinggi hari ini sejak wabak Covid-19 melanda negara itu Mac tahun lalu, apabila 2,069 pesakit meninggal dunia dalam tempoh 24 jam, namun angka itu dikatakan tidak termasuk pesakit yang meninggal ketika menjalani kuarantin di rumah.

Angka itu mengatasi jumlah kematian tertinggi yang dilaporkan sebelum ini minggu lepas sebanyak 1,566 kematian, kata Kementerian Kesihatan Republik Indonesia.

Jumlah jangkitan baharu juga melonjak kepada 45,000 kes berbanding 28,000 yang dilaporkan semalam.

Lonjakan mendadak kes baharu di negara itu menyusul selepas pemerintah Indonesia melonggarkan sekatan dengan membenarkan gerai, restoran dan pusat beli-belah dibuka semula, walaupun perintah Pemberlakukan Pembatasan Kegiatan Masyarakat Darurat (PPKM) Tahap 4 disambung sehingga 2 Ogos.

Pakar kesihatan sebelum ini memberi amaran bahawa langkah melonggarkan sekatan itu boleh mencetuskan gelombang baharu berikutan varian Delta mula dikesan di negara berkenaan.

Pusat beli-belah dan masjid di kawasan yang kurang terjejas juga dibenarkan beroperasi bermula semalam, dengan jumlah pengunjung yang terhad.

Indonesia, negara keempat di dunia paling ramai penduduk dilihat enggan melaksanakan penutupan penuh sebagaimana dilakukan negara lain, kerana bimbang kesan ekonomi ke atas rakyatnya.

Presiden Joko Widodo (Jokowi) dikatakan merujuk kepada angka jangkitan harian dan kemasukan ke hospital yang menurun untuk melonggarkan sekatan.

Bagaimanapun, varian Delta kini sudah dikesan di beberapa wilayah di luar Jakarta termasuk Jawa dan Bali di mana jumlah jangkitan meningkat ketara beberapa minggu kebelakangan ini.

Kadar peratusan vaksinasi masih jauh di bawah sasaran sejuta dos sehari ditetapkan kerajaan dan kurang tujuh peratus daripada 270 juta penduduknya sudah menerima dua dos suntikan vaksin COVID-19.

Sehingga kini, jumlah keseluruhan kes positif yang dicatatkan di Indonesia adalah lebih 3.2 juta dengan 86,835 kematian namun, pihak berkuasa menyatakan angka sebenar jauh lebih tinggi. – Agensi


PAS tetap tolak jajaran baharu politik jika disertai DAP, kata Mursyidul Am

PAS sekali lagi mengulangi pendirian tidak boleh bekerjasama dengan DAP, bagi menghadapi Pilihan Raya Umum Ke-15 (PRU-15) akan datang, kata Mursyidul Amnya Datuk Hashim Jasin.

Sehubungan itu, PAS boleh menerima jajaran baharu politik yang bakal diusahakan Parti Pribumi Bersatu Malaysia (Bersatu), jika gabungan besar itu tidak melibatkan DAP, katanya.

Menurutnya PAS sentiasa terbuka menerima jajaran yang boleh menguntungkan Islam, namun jika sebaliknya, parti itu akan menentang sekeras-kerasnya.

Hashim percaya kepemimpinan PAS akan membuat keputusan sebaik-baiknya dalam soal jajaran baharu politik itu.

“Kita tentang jajaran politik baharu yang perlu bekerjasama dengan DAP, manakala kerjasama dengan parti-parti lain, PAS masih terbuka berbincang mengenainya.

“Pada 12 Jun ini, insya-Allah kita akan ada perjumpaan pimpinan pusat dan negeri dan kita mungkin akan berbincang soal tersebut (jajaran baharu). Apa yang jelas kita tolak kerjasama yang ada kait dengan DAP,” katanya menurut Utusan hari ini.

Baru-baru ini, Bersatu memberikan mandat kepada Presidennya, Tan Sri Muhyiddin Yassin bagi mengadakan rundingan dan perbincangan dengan semua gabungan serta parti ke arah mewujudkan satu jajaran politik baharu menjelang PRU-15 bagi menghadapi Barisan Nasional (BN).

Memetik laporan sebuah media tempatan, Ketua Penerangan Bersatu Datuk Wan Saiful Wan Jan berkata langkah itu penting bagi Bersatu dan gabungan Perikatan Nasional (PN) untuk membentuk pakatan yang boleh menewaskan BN.

Selain itu kata Wan Saiful, PN dan Pakatan Harapan (PH) sedar bahawa jika mereka tidak bersatu, BN akan mendapat manfaat.

“Biarpun belum ada kata sepakat namun semua parti sama ada dalam PN dan PH masih terbuka untuk mengadakan perbincangan mengenai pembentukan jajaran baharu politik menjelang PRU15,” kata Wan Saiful.

Sejak beberapa minggu kebelakangan ini, Muhyiddin dikatakan mengadakan perbincangan dengan Presiden PKR, Datuk Seri Anwar Ibrahim; Tun Dr Mahathir Mohamad (Pejuang) dan Presiden Parti Warisan (Warisan), Datuk Seri Mohd Shafie Apdal berhubung mewujudkan gabungan politik menjelang PRU-15.

Perbincangan tersebut diadakan dalam situasi Bersatu dan PN masih menyokong Datuk Seri Ismail Sabri Yaakob sebagai Perdana Menteri, yang merupakan pemimpin daripada BN.

Sementara itu, Hashim berkata, PAS masih memegang teguh kepada perjanjian di dalam piagam Muafakat Nasional (MN) dan jika UMNO masih berkeras mahu memutuskan hubungan, terpulang kepada mereka.

“Kita tidak mahu menjadi punca kepada perpecahan dan PAS akan terus memperjuangkan perpaduan ummah ini,” katanya.


PRU-15 semakin hampir, SPR pamer daftar pemilih tambahan esok

Pilihan Raya Umum Ke-15 semakin hampir, ia susulan langkah Suruhanjaya Pilihan Raya (SPR) yang akan melaksanakan urusan pameran Rang Daftar Pemilih Tambahan (RDPT) bagi suku tahun ketiga 2021 (ST3/2021) selama 14 hari bermula esok hingga 15 Nov di 854 tempat pameran RDPT di seluruh negara.

Setiausaha SPR Datuk Ikmalrudin Ishak berkata RDPT ST3/2021 itu mengandungi 68,228 permohonan pendaftaran pemilih baharu daripada warganegara yang layak dan 15,143 permohonan pertukaran bahagian pilihan raya daripada pemilih berdaftar yang telah memohon dalam tempoh antara 1 Julai 2021 hingga 30 Sept 2021.

Semakan RDPT ST3/2021 boleh dibuat melalui beberapa kaedah iaitu hadir ke 854 tempat pameran RDPT ST3/2021 di seluruh negara dan mengimbas kod QR bagi Bahagian Pilihan Raya Parlimen yang diletakkan.

Semakan juga boleh dibuat di portal rasmi pejabat Pilihan Raya Negeri, hadir ke pejabat Pilihan Raya Negeri yang berkenaan dan menyemak buku RDPT ST3/2021 yang disediakan, portal rasmi SPR di https://pengundi.spr.gov.my/ atau melalui aplikasi MySPR Semak.

“Semua pemohon dinasihatkan supaya menyemak nama mereka dalam RDPT ST3/2021. Sekiranya pemohon mendapati namanya tidak disenaraikan dalam RDPT ST3/2021, mereka boleh membuat tuntutan melalui Borang B,” katanya dalam satu kenyataan hari ini lapor Bernama.

Ikmalrudin berkata bagi pemilih berdaftar di satu-satu bahagian pilihan raya yang hendak membuat bantahan ke atas kemasukan nama mana-mana orang di dalam RDPT ST3/2021 dalam satu-satu bahagian pilihan raya, boleh berbuat demikian dengan mengisi Borang C.

Borang B dan Borang C boleh dimuat turun dari portal pejabat Pilihan Raya Negeri dan hendaklah dikemukakan kepada Pendaftar Pemilih (Pengarah Pilihan Raya Negeri) bagi kawasan pendaftaran yang berkenaan pada waktu pejabat pada mana-mana hari bekerja sepanjang tempoh pameran RDPT itu diadakan.

“Semasa tempoh Pameran RDPT ST3/2021, SPR juga mempamerkan nama-nama pemilih yang akan dikeluarkan daripada daftar pemilih kerana telah meninggal dunia atau hilang taraf kewarganegaraan atau apa-apa sebab berdasarkan kepada Peraturan 10 dan 25(2) Peraturan-Peraturan Pilihan Raya (Pendaftaran Pemilih) 2002,” kata Ikmalrudin.

Sebarang pertanyaan mengenai pameran RDPT ST3/2021 boleh menghubungi talian hotline SPR di 03-8892 7018 atau mana-mana pejabat Pilihan Raya Negeri.


Jho Low ‘paling berkuasa’ dalam pelaburan 1MDB, kata saksi

Ahli perniagaan dalam buruan, Low Taek Jho atau lebih dikenali sebagai Jho Low dianggap ‘individu paling berkuasa’ berkait urusan pelaburan 1Malaysia Development Berhad (1MDB) di Brazen Sky Ltd berjumlah RM2.3 bilion, lapor BH.

Brazen Sky selaku syarikat perantara tujuan khas (SPV) ditubuhkan Jho Low dan rakan sekutunya untuk membawa pulang wang pelaburan oleh 1MDB.

Dalam perbicaraan di Mahkamah Tinggi Kuala Lumpur hari ini, bekas Ketua Perkhidmatan Pengurusan Dana Bank BSI (Singapura), Kevin Michael Swampillai, bersetuju dengan cadangan peguam bela Tan Sri Muhammad Shafee Abdullah bahawa Jho Low diibaratkan seperti ‘pengarah bayangan’ dengan setiap kemahuannya akan dipenuhi pengurusan 1MDB.

Saksi pendakwaan ke-44 itu berkata melalui pemerhatiannya, Jho Low adalah individu yang meluluskan semua keputusan kewangan membabitkan pelaburan luar pesisir 1MDB dalam Brazen Sky manakala pegawai 1MDB ketika itu antaranya Jasmine Loo dan Terence Geh melaksanakan arahan berkenaan.

Beliau turut bersetuju dengan cadangan Muhammad Shafee bahawa situasi itu menjadikan Jho Low kelihatan lebih berkuasa, mengatasi dua pengarah 1MDB iaitu Geh dan Azmi Tahir.

Muhammad Shafee: Semua urusan dalam Brazen Sky tidak boleh diteruskan melainkan diluluskan oleh individu paling berkuasa melalui Azmi dan Geh yang dimaksudkan kamu dalam pernyataan saksi sebagai Najib (Datuk Seri Najib Razak). Tetapi melalui pemerhatian kamu hari ini, adakah individu paling berkuasa itu adalah Jho Low dan bukannya Najib. Keputusan itu mengikut keputusan Jho Low?

Swampillai: Ya.

Muhammad Shafee: Dalam pernyataan saksi, kamu juga berkata Najib Individu paling berkuasa yang kamu jelaskan sebagai andaian semata-mata dan ini bercanggah dengan pemerhatian kamu di mana Jho Low lebih berkuasa mengatasi mereka (Azmi dan Geh)?

Kevin: Ya.

Muhammad Shafee: Ini bermakna bukanlah perdana menteri dan menteri kewangan ketika itu (Najib) mengatasi mereka (Azmi dan Geh)?

Swampillai: Ya.

Swampillai berkata beliau tidak merasakan Najib akan terbabit dalam urus niaga itu kerana ia adalah urusan operasi yang memerlukan pengurusan mikro.

Terdahulu, saksi itu mengulangi keterangannya bahawa Jho Low mengancam untuk memindahkan transaksi 1MDB ke tempat lain setiap kali wakil BSI mendesaknya untuk mendapatkan penjelasan mengenainya.

Beliau berkata, Yak Yew Chee yang ketika itu Pengurus Perhubungan BSI adalah individu utama yang berurusan dengan Jho Low berhubung urusan berkaitan 1MDB dan beliau tidak mengetahui keberadaan lelaki yang kali terakhir bertemunya di Singapura awal tahun ini.

Najib, 69 menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Perbicaraan di hadapan Hakim Datuk Collin Lawrence Sequerah bersambung esok.


Ringgit diramal kekal dalam tekanan berbanding dolar

Ringgit akan kekal dalam tekanan berbanding dolar Amerika Syarikat (AS) berikutan jurang kadar yang melebar, manakala kadar dana persekutuan AS akan menjadi lebih tinggi berbanding Kadar Dasar Semalaman (OPR) menjelang minggu depan, menurut Ketua Ahli Ekonomi Bank Islam Malaysia Bhd Firdaos Rosli.

Beliau berkata pasaran memberikan reaksi terhadap data terkini Indeks Harga Pengguna (IHP) AS yang menunjukkan inflasi negara itu kekal tinggi walaupun harga minyak lebih rendah pada Ogos 2022 dan kenaikan kadar yang agresif oleh Rizab Persekutuan AS (Fed) sejak beberapa bulan lepas, menurut laporan Bernama.

“Senario ini menunjukkan inflasi AS masih belum mencapai kemuncak dan Fed dijangka meneruskan kenaikan sebanyak 75 mata asas (bps) lagi dalam mesyuarat Jawatankuasa Pasaran Terbuka Persekutuan (FOMC) pada minggu depan,” katanya kepada Bernama.

Firdaos berkata jurang hasil Perbendaharaan tiga tahun dan 10 tahun AS telah mengecil sebanyak 14 bps (setakat ini) — satu isyarat awal kepada kemelesetan di AS.

“Sehubungan itu, pasaran turut menjangkakan kemelesetan di AS yang lebih awal daripada jangkaan berikutan terdapat isyarat lemah di pasaran buruh AS.

“Sentimen keseluruhan dipacu terutamanya oleh AS pada masa ini,” katanya.

Data IHP AS mendapati inflasi adalah lebih tinggi daripada jangkaan pada 8.3 peratus berbanding ramalan 8.1 peratus.

Pada Selasa, Menteri Kewangan Tengku Datuk Seri Zafrul Tengku Abdul Aziz berkata Malaysia tidak mengalami krisis ekonomi meskipun penurunan nilai ringgit berbanding dolar AS ketika ini.

Beliau berkata prestasi ringgit harus dilihat secara menyeluruh dan tidak hanya dibandingkan dengan dolar AS kerana mata wang tempatan itu juga meningkat berbanding banyak mata wang utama lain di dunia.

Ringgit terus merosot kepada paras terendah baharu dalam tempoh 24 tahun berbanding dolar AS sewaktu dibuka hari ini, seiring dengan harga minyak lebih rendah berikutan ramai pelabur beralih kepada mata wang selamat.

Pada 11 pagi, mata wang tempatan turun kepada 4.5240/5260 berbanding dolar AS daripada 4.5070/5085 ketika ditutup semalam.


Isteri dan rakan warga Thai ditahan rancang bunuh suami warga Denmark

Seorang isteri dan rakan wanitanya ditahan polis Thailand kerana didakwa merancang untuk membunuh suaminya warga Denmark dalam satu kemalangan jalanraya bagi mendapatkan wang insurans bernilai 10 juta baht.

Rancangan pembunuhan isteri warga Thai dengan rakan wanitanya itu gagal apabila suaminya terselamat tetapi masih cedera parah dalam kemalangan yang disengajakan itu.

Pratheep Larsen, 48, bersama Jaemchan Khamkaew, 60, ditahan polis selepas waran dikeluarkan Mahkamah Wilayah Nakhon Sawan terhadap mereka berdua kerana mengupah pihak ketiga untuk membunuh Pia Larsen, 63.

Mejar Jeneral, Atthasit Sudsa-nguan, Timbalan Pesuruhjaya Polis Wilayah 6 mengumumkan penahanan kedua-dua wanita warga Thai tersebut.

Ekkasit Wichacharn, 24, didakwa diupah oleh kedua-dua wanita Thailand tersebut untuk melanggar Larsen dengan keretanya dan sudah ditangkap pihak polis.

Nahas berlaku di jalan Tambon Bueng Platu yang terletak di daerah Banphot Phisai, Nakhon Sawan pada 21 April, kata Atthasit.

Polis tempatan menemui sebuah kereta Toyota menggunakan plat Lampang terjunam dalam sawah di tepi jalan dengan bahagian hadapannya rosak di tempat kejadian.

Sebuah basikal yang rosak teruk ditemui 10 meter dari kereta itu.

Siasatan polis mendapati terdapat kesan basikal yang ditunggang Larsen dibelakang kereta dipandu Ekkasit.

Walaupun pada mulanya ia kelihatan seperti kemalangan, penyiasat polis mengesan beberapa unsur yang mencurigakan dalam kes selepas meneliti bukti dan menjalankan lakonan semula dengan pemandu.

Pemeriksaan lanjut menyebabkan pihak berkuasa percaya nahas itu disengajakan.

Selepas disoal siasat, Ekkasit mengaku diupah oleh rakan isteri mangsa, Jaemchan untuk membunuh Larsen.

Lelaki Denmark itu cedera parah tetapi terselamat dalam kejadian kemalangan tersebut dan sedang dirawat di Hospital Sri Sawan.

Selepas plot itu didedahkan, penyiasat mengumpul bukti lanjut sebelum menyoal Jaemchan.

Isteri Larsen didapati menjadi dalang merancang kemalangan itu dan dituduh mengupah rakannya yang lebih tua, Jaemchan dengan bayaran 500,000 baht untuk mencari seorang pembunuh upahan supaya boleh menuntut bayaran insurans.

Lelaki Denmark itu isterinya, Pratheep sebelum ini menetap di Denmark dan mempunyai dua anak.

Mereka berdua kembali ke kampung halaman Pratheep di Nakhon Sawan dan pasangan itu membeli beberapa plot tanah bernilai 20 juta baht sebelum menetap di wilayah itu.

Hubungan pasangan suami isteri didakwa tegang baru-baru ini dengan isterinya, Pratheep dikatakan sudah meminta cerai dan mahu harta mereka dibahagikan sama rata.

Bagaimanapun permintaan isteri warga Denmark itu ditolak dan ia menyebabkan rasa tidak puas hati dan kemudiaanya merancang pembunuhan suaminya itu.

Rakan wanita Thailand itu, Jaemchan sebelum ini pernah dituduh terlibat membunuh secara kontrak tetapi pendakwaan digugurkan terhadapnya.

Ekkasit yang ditahan polis merupakan anak suara kepada Jaemchan dan dijanjikan akan diberi sebuah kereta baharu sekiranya berjaya melakukan pembunuhan itu.


Kes 1MDB: Pendakwaan pertikai soalan tak relevan peguam Najib

Pihak pendakwaan dalam perbicaraan 1Malaysia Development Bhd (1MDB) Datuk Seri Najib Tun Razak hari ini mempersoalkan pasukan pembelaannya dalam mengemukakan soalan yang tidak relevan kepada bekas Pengarah Bukan Eksekutif 1MDB Tan Sri Ismee Ismail, yang merupakan saksi pendakwaan ke-13.

Ketua pasukan pendakwaan Datuk Seri Gopal Sri Ram memberitahu Mahkamah Tinggi bahawa soalan yang dikemukakan oleh peguam Najib, Datuk Hariharan Tara Singh tidak relevan dan meminta mereka (mengajukan soalan) yang lebih baik untuk menjimatkan masa mahkamah, lapor Bernama.

“Saya tidak lihat kaitannya. Saya sudah lama bersabar dengan semua dokumen yang dikemukakan kepadanya, ia mestilah ada kaitan dengan soalan itu.

“Jadi, saya akan sangat berterima kasih sekiranya rakan saya dapat menerangkan kepada kami dan Yang Arif, kaitan soalan yang telah diajukan kepada Datuk Shahrol Azral Ibrahim Halmi (bekas CEO 1MDB),” kata Sri Ram.

Dalam pemeriksaan balas, Hariharan bertanya kepada Ismee mengenai kejadian yang berlaku melibatkan Shahrol dan Pengarah Eksekutif 1MDB Casey Tang.

Peguam itu berkata kaitan soalan itu adalah untuk menunjukkan bahawa Shahrol dan Tang adalah orang utama yang mewakili pengurusan 1MDB dalam transaksi tertentu dan mereka adalah orang yang tidak mematuhi keputusan lembaga pengarah.

“Pihak pembelaan ingin menegaskan bahawa Shahrol dan Tang bertindak bertentangan dengan mandat lembaga (pengarah). Apa yang kami mahu tunjukkan ialah bagaimana kedua-dua individu ini telah memanipulasi skim ini dan kami menanyakan mengenai pendirian lembaga pengarah 1MDB mengenainya,” tambah beliau.

Hakim Datuk Collin Lawrence Sequerah kemudian menegaskan bahawa ia tidak mengapa jika Ismee ditanya tentang apa yang dia tahu.

“Jika dia tahu atau jika dia mempunyai pengetahuan peribadi tentang apa sahaja yang kamu tanya, ia adalah bagus. Tetapi kebanyakan yang anda tanya, dia tidak mengetahuinya,” kata hakim.

Hakim itu berkata jawapannya sudah tersedia di dalam dokumen dan pihak pembelaan boleh menukar soalan dengan meletakkan cadangan mereka dengan cara yang mudah bagi Ismee bersetuju atau tidak bersetuju dan bukannya mengulangi kandungan yang telah dinyatakan dalam dokumen itu.

“Saya tidak nampak kesudahan untuk saksi pada masa akan datang jika ia berterusan begini. Bolehkah perkara ini kita buat kesimpulan? tanya hakim.

“Hanya tanya (Ismee) apa yang anda mahu kemukakan dalam kes anda dan tinggalkan yang lain untuk penghujahan,” kata hakim.

Bagaimanapun peguam utama Najib, Tan Sri Muhammad Shafee Abdullah berkata jika mahkamah berpendapat sedemikian, ia adalah kerana bagaimana Shahrol dan yang lain meletakkannya seperti itu untuk mengelirukan semua orang.

“Ini adalah kes yang sangat rumit. Kes ini melibatkan banyak dokumen dan transaksi. Ia bukanlah kes yang mudah diputuskan atau diselesaikan,” katanya.

Najib, 68, menghadapi empat pertuduhan menggunakan kedudukannya untuk mendapatkan suapan RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan bersambung esok.


Kerjasama dengan UMNO meliputi Bersatu, PN: Naib Presiden PAS

Naib Presiden PAS Datuk Idris Ahmad menjelaskan kerjasama antara parti Islam itu dengan UMNO, turut membabitkan parti komponen Perikatan Nasional (PN), termasuk Bersatu.

Sehubungan itu, katanya PAS bertekad untuk bekerjasama dengan semua parti Melayu Islam pada Pilihan Raya Umum Ke-15 (PRU-15) akan datang demi memastikan Pakatan Harapan (PH) tidak berkuasa semula di Putrajaya.

“Kita (PAS) sedia bekerjasama dengan BN Barisan Nasional (BN) dan semua parti Melayu Islam asalkan matlamatnya iaitu PH tidak akan berkuasa balik menawan Putrajaya,” katanya sambil menyangkal dakwaan yang menyifatkan PAS masih berdendam dengan PH kerana tidak dipelawa menyertai kerajaan campuran blok berkenaan.

Sambil menjelaskan ia meliputi kerjasama dengan Bersatu dan UMNO, serta BN, Idris berkata iktibar daripada pemerintahan PH yang dilihat sebagai gagal sebelum ini perlu direnung secara mendalam.

“Kita harus melihat kembali dan belajar daripada kegagalan pemerintahan PH selama 22 bulan, termasuk tidak mampu menunaikan manifesto kepada rakyat.

“Pengajaran sepanjang tempoh PH memegang tampuk pentadbiran sebelum ini yang turut ditolak oleh rakyat, perlu dihayati,” katanya kepada media pada Majlis Perasmian Program Kembara Hijrah Ekspedisi Jalanan Keluarga Malaysia Keluarga Sejahtera 2022 di Dataran Kompleks Islam, di Putrajaya, hari ini (17 September 2022).

Program itu dijayakan 89 peserta membabitkan kelab permotoran dari sekitar Lembah Klang ke Pulau Pinang bertujuan menyantuni komuniti juvana; lesbian, gay, biseksual dan transgender (LGBT); pesakit AIDS; penghidap HIV; serta orang kena pengawasan (OKP) dadah untuk bersama-sama mengisi slot usrah dan bergotong-royong.

Dalam pada itu, Idris turut membidas kenyataan Pengarah Komunikasi AMANAH, Khalid Samad yang menyifatkan PAS sudah tidak bermoral kerana menggunakan nama Islam untuk berkawan dan mempertahankan pelaku rasuah.

Beliau menegaskan, PAS memang konsisten menentang rasuah dan tidak berkompromi dengan mana-mana pelaku.

Sebaliknya, Menteri di Jabatan Perdana Menteri (Hal Ehwal Agama) itu menyifatkan kenyataan Khalid seolah-olah menggambarkan AMANAH ‘suci’ dengan menuding jari kepada PAS, sedangkan pemimpin PH turut berdepan perbicaraan kes rasuah di mahkamah.

Ditanya berhubung dakwaan Pengerusi PEJUANG, Tun Dr Mahathir Mohamad bahawa PAS kini adalah parti ‘kafir’ kerana bekerjasama dengan UMNO pula, Idris enggan memberi sebarang komen.

“Saya tidak mahu komen mengenai kenyataan Tun (Dr Mahathir). Jika ingin mendapatkan kenyataan lebih lanjut, boleh tanya Tun sendiri,” katanya.


KJ dilamar Bersatu; Itu hak dia ke mana pun, kata Zahid

Presiden UMNO, Datuk Seri Ahmad Zahid Hamidi tidak kisah ke mana hala tuju politik bekas ketua pemudanya, Khairy Jamaluddin selepas dipecat parti itu.

“Itu hak dia untuk ke mana-mana pun. Dia tidak lagi menjadi ahli UMNO,” katanya ringkas pada sidang media selepas Mesyuarat Jawatankuasa Pemantauan Pelaksanaan Majlis Tindakan Sara Hidup Negara (NACCOL), hari ini.

Semalam, Khairy ditawarkan jawatan dalam Majlis Pimpinan Tertinggi (MPT) Bersatu jika bekas menteri kesihatan tersebut menyertai parti komponen Perikatan Nasional itu.

Presiden Bersatu, Tan Sri Muhyiddin Yassin berkata tawaran itu dibuat kepada Khairy selepas mengambil kira kemampuan bekas ahli Parlimen Rembau itu memberi sumbangan bagi memperkukuhkan kedudukan Bersatu selain ketokohannya sebagai pemimpin politik muda.

Bagaimanapun sehingga kini Khairy masih belum menyatakan arah politiknya selepas dipecat UMNO sejak Januari lalu.


Permohonan dikemuka Najib didengar sehari sebelum keputusan rayuan SRC

Mahkamah akan mendengar permohonan Datuk Seri Najib Razak yang mengemukakan bukti baharu berhubung kes penyelewengan dana RM42 juta SRC International Sdn Bhd (SRC) sehari sebelum keputusan rayuannya pada 8 Disember ini.

Keputusan rayuan Najib mengetepikan sabitan dan hukuman kes penyelewengan dana RM42 juta SRC akan diputuskan pada 8 Disember ini, tetapi Najib pada saat akhir membuat permohonan untuk memasukkan bukti baharu melibatkan pembabitan keluarga bekas Gabenor Bank Negara, Tan Sri Dr Zeti Akhtar Aziz dan ahli perniagaan dalam buruan Low Taek Jho atau Jho Low.

Mengikut semakan yang dilakukan melalui sistem mahkamah, menunjukkan bahawa permohonan Najib yang difailkan semalam melalui notis usul, akan didengar pada jam 9 pagi pada tarikh berkenaan, lapor BH.

Difahamkan, pendakwaan yang dinamakan sebagai responden dalam permohonan itu, akan memfailkan afidavit balasan untuk menjawab segala dakwaan Najib yang disertakan dalam afidavit sokongannya.

Najib melalui firma guaman Tetuan Shafee & Co memfailkan notis usul semalam dengan memohon mahkamah rayuan menerima masuk bukti baharu yang dikemukakan bagi membolehkan rayuannya didengar kembali sebelum dipertimbangkan panel hakim bagi keputusan.

Rayuan Najib terhadap sabitan dan hukuman penjara 12 tahun serta denda RM210 juta atas tujuh tuduhan pecah amanah jenayah (CBT), pengubahan wang haram dan menyalahgunakan kedudukan, akan diputuskan Mahkamah Rayuan 8 Disember ini.

Bukti baharu yang dipohon oleh Najib untuk dimasukkan bagi tujuan rayuannya ialah keterangan viva voce (lisan) bekas Ketua Pengarah Suruhanjaya Pencegahan Rasuah Malaysia (SPRM) Datuk Seri Azam Baki, pegawai penyiasat SPRM Rosli Hussein dan keterangan saksi lain atau apa-apa keterangan tambahan lanjut yang berbangkit.

Rosli adalah saksi pendakwaan ke-57 dalam perbicaraan kes penyelewengan dana SRC International manakala Azam tidak pernah dipanggil memberi keterangan sama ada sebagai saksi pendakwaan atau pembelaan.

Najib dalam afidavit sokongannya berkata, beliau memfailkan notis usul itu selepas mendapati keterangan berkaitan pembabitan Zeti dan ahli keluarganya tidak dimaklumkan atau didedahkan kepada pasukan pembelaannya sebelum atau sepanjang perbicaraannya.

Najib berkata, keterangan baharu itu sekiranya tidak ‘disorok’ oleh Bank Negara Malaysia (BNM), SPRM dan pendakwaan, ia boleh menyebabkan keputusan Mahkamah Tinggi berpihak kepadanya dan mampu menimbulkan keraguan munasabah dalam kes SRC International.


Pengembara perlu jalani tempoh kuarantin lebih panjang, kata Ismail Sabri

Semua pengembara warga tempatan dan bukan warganegara dari negara selain Sri Lanka, Bangladesh, Nepal dan Pakistan dikehendaki menjalani kuarantin lebih lama daripada 10 hari kepada 14 hari berkuatkuasa serta-merta.

Keputusan tersebut diumumkan Menteri Kanan (Kluster Keselamatan) Datuk Seri Ismail Sabri Yaakob dan tempoh 14 hari tersebut mungkin dilanjutkan lagi selama tujuh hari yang menjadikan pengembara perlu menjalani kuarantin selama 21 hari jika terdapat keperluan berdasarkan hasil penilaian risiko pada hari ke-14.

“Kuarantin tambahan ini akan dilaksanakan di stesen kuarantin yang sama. Ujian ulangan RT-PCR Covid-19 dilakukan pada hari ke-10.

“Sekiranya dilanjutkan tempoh kuarantin sehingga 21 hari, ujian ulangan RT-PCR Covid-19 perlu dibuat pada hari ke-18,” katanya dalam kenyataan hari ini lapor Bernama.

Sementara itu, tempoh kuarantin wajib ke atas pengembara yang tiba dari Sri Lanka, Bangladesh, Nepal dan Pakistan dilanjutkan daripada 14 hari kepada 21 hari di stesen kuarantin ditetapkan kerajaan serta arahan kuarantin wajib selama 21 hari ke atas pengembara yang tiba dari India dikekalkan.

Ismail Sabri berkata keputusan itu dibuat sidang khas Majlis Keselamatan Negara (MKN) hari ini selepas mengambil kira situasi Covid-19 di dunia ketika ini dengan lebih 50 peratus negara melaporkan penularan varian yang membimbangkan (VOC) dalam komuniti.

Selain itu, semua pengembara perlu menjalani ujian makmal RT-PCR bagi pengesanan Covid-19 tiga hari sebelum berlepas dan hanya keputusan ujian negatif dibenar menaiki penerbangan masuk ke Malaysia.

Seterusnya, MKN menetapkan semua pengembara perlu menjalani ujian makmal RT-PCR bagi pengesanan Covid-19 semasa ketibaan di pintu masuk antarabangsa.


19 isu penting dikenal pasti dalam buku Tommy Thomas: Wan Junaidi

Pasukan petugas khas (PPK) yang dibentuk untuk menyiasat dakwaan bekas Peguam Negara Tan Sri Tommy Thomas dalam bukunya bertajuk My Story: Justice in the Wilderness, menemui 19 isu utama yang memerlukan “perhatian lanjut” oleh kerajaan.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata penemuan itu akan dipaparkan dalam laporan akhir untuk dibentangkan di hadapan Kabinet tidak lama lagi.

“Laporan akhir disediakan selepas meneliti pelbagai dokumen dan sesi perundingan bersama pihak berkaitan,” katanya dalam satu kenyataan yang dikeluarkan hari ini (29 Ogos 2022).

“Sebanyak 19 sesi perundingan dengan pelbagai pihak berkepentingan terdiri daripada agensi kerajaan, bukan kerajaan dan individu telah diadakan manakala pasukan petugas menyediakan laporan dalam tempoh sembilan bulan bermula Disember 2021 hingga Ogos 2022,” katanya lagi.

Wan Junaidi memaklumkan PPK telah membentang dan menyerahkan laporan berkenaan kepada pihaknya dalam mesyuarat diadakan semalam yang turut dihadiri pegawai-pegawai kanan Kementerian Dalam Negeri, Jabatan Peguam Negara dan Pejabat Ketua Pegawai Keselamatan Kerajaan.

Pada 18 April lepas, Mesyuarat Jawatankuasa Pemantauan bersetuju dengan pembentangan Laporan Interim oleh pasukan berkenaan yang dipengerusikan bekas Peguam Besar Negeri Sarawak dan Penasihat Undang-Undang Kerajaan Sarawak Datuk Seri Fong Joo Chung.

Pasukan petugas khas itu terdiri daripada bekas Setiausaha Kerajaan Sabah Datuk Hashim Paijan dan bekas Ketua Setiausaha Kementerian Pembangunan Wanita, Keluarga dan Masyarakat, Datuk Dr Junaidah Kamaruddin.

Anggota lain pasukan itu ialah bekas hakim dan bekas Peguam Kanan Persekutuan Datuk Jagjit Singh Bant Singh, peguam Datuk Shaharudin Ali dan Balaguru Karupiah, serta wakil dari Pusat Tadbir Urus, Integriti dan Anti Rasuah (GIACC) dan Ketua Pejabat Keselamatan Kerajaan. (CGSO).


Pemimpin PKR rapat dengan Anwar kata Kerajaan PN ada majoriti tipis: Lapor Utusan

Ketika kem Zahid Hamidi dan Pakatan Harapan (PH) mendakwa Kerajaan Perikatan Nasional (PN) hilang sokongan majoriti di Dewan Rakyat, seorang pemimpin kanan yang rapat dengan Ketua Pembangkang Anwar Ibrahim, menafikannya.

Ahli Majlis Pimpinan Pusat PKR, Datuk Abdullah Sani Abdul Hamid dilihat menjelaskan bahawa Perdana Menteri Tan Sri Muhyiddin Yassin dan Kerajaan PN masih mempunyai majoriti tipis.

Memetik kenyataan kepada Utusan hari ini, Ahli Parlimen Kapar itu “menafikan penglibatan ahli-ahli Parlimen pembangkang bagi ‘menyelamatkan’ majoriti tipis kerajaan PN dalam usul undi percaya di Parlimen, September ini”.

Utusan melaporkan:

“Sementara itu, ahli Majlis Pimpinan Pusat PKR, Datuk Abdullah Sani Abdul Hamid turut menafikan penglibatan ahli-ahli Parlimen pembangkang bagi ‘meyelamatkan’ majoriti tipis kerajaan PN dalam usul undi percaya di Parlimen, September ini.”

Kenyataan Abdullah itu sekali gus menunjukkan Kerajaan PN masih mempunyai majoriti di Dewan Rakyat, walaupun didakwanya dengan undi yang tipis.

Abdullah Sani membuat kenyataan itu kerana dalam pemerhatiannya tidak ada Ahli-Ahli Parlimen (MP) DAP akan memeterai perjanjian keyakinan dan pembekalan (CSA) dan menyokong Muhyiddin.

Malah beliau yakin semua Ahli Parlimen pembangkang ‘tidak lari,’ malah, sepakat bersama PH dan menyokong Anwar menjadi Perdana Menteri.

Agenda Daily semalam melaporkan terdapat MP daripada Team B DAP yang berfikiran lebih terbuka dalam memikirkan kepentingan rakyat yang kini sedang berdepan wabak Covid-19 dan kesan daripada pandemik itu yang telah lebih setahun melanda negara.

Hanya dari segi keahlian sahaja yang mengikat mereka dengan dasar parti namun hakikatnya mereka bebas membuat pilihan dan bersuara berdasarkan ‘hak untuk bersuara’ seperti yang dilaung-laungkan pembangkang selama ini.

DAP walaupun duduk di bawah gabungan Kem PH, namun Agenda Daily diberitahu di dalam parti itu sendiri terdapat individu yang enggan bekerjasama dengan Kluster Kleptokrat daripada UMNO diketuai Zahid dan Najib Razak.

Ini kerana Team B DAP masih berpegang kepada penolakan terhadap kleptokrat yang diperjuangkan sejak Pilihan Raya Umum Ke-14 (PRU14). Lagi pula DAP mendapat sokongan pengundi Cina disebabkan isu kleptokrat kerajaan Barisan Nasional (BN) diterajui UMNO.

Sumber dalaman DAP memberitahu Agenda Daily, perpecahan di dalam parti itu yang sudah lama berlaku kini semakin parah kerana ada sesetengah pemimpin yang sedia bekerjasama dengan kleptokrat yang mereka tumbangkan pada PRU14 lalu.

Team B DAP tegas menolak Zahid dan Najib yang sekarang ini didakwa dengan berpuluh pertuduhan rasuah, pecah amanah dan pengubahan wang haram melibatkan puluhan juta ringgit.

Mereka percaya jika PH, khususnya Anwar menjadi kerajaan, kedua-duanya – Zahid dan Najib – akan bebas daripada semua pertuduhan itu.

Terdahulu, Agenda Daily juga melaporkan dua pemimpin kanan DAP, MP Bangi Ong Kia Ming dan MP Damansara Tony Pua lebih terbuka menerima cadangan kerjasama bipartisan yang dikemukakan oleh Muhyiddin.

Ketika mengulas syor Perdana Menteri, Kia Ming mengajak parti pembangkang menyahut seruan itu dan duduk semeja membincangkannya.

Pua yang juga Setiausaha Publisiti DAP Kebangsaan pula berpendapat cadangan itu harus dipertimbangkan kerana Anwar juga tiada majoriti.

Pua juga dilaporkan berkata terdapat tiga pilihan lain yang boleh difikirkan tetapi ianya akan membawa lebih bencana kepada rakyat dan negara kerana akhirnya kleptokrat akan bebas dan kembali menguasai pentadbiran kerajaan.

Kata Pua:

“Apa pilihan yang ada pada kaca mata rakyat?

i) Meneruskan kemelut politik selama beberapa minggu (atau lebih lama) kerana tidak ada yang mendapat majoriti di tengah-tengah wabak ini.

ii) UMNO PM – kleptokrat bebas dan badut sama berada dalam Kabinet dan

iii) Pilihan Raya Umum, kerana tidak ada sesiapa memiliki majoriti. Pada ketika krisis pandemik. Cukup-cukuplah.

Bagaimanapun, Pua tidak sanggup menerima tiga pilihan diatas kerana ia bakal mengundang lebih banyak kehancuran kepada negara sebaliknya berkata Muhyiddin menawarkan beberapa pembaharuan bipartisan yang nyata yang sangat diperlukan oleh negara ketika ini.


Ordinan Darurat Kementerian Kewangan

1. Baru-baru ini, terdapat beberapa tohmahan dan andaian yang timbul dari pelbagai pihak mengenai ketelusan dan keikhlasan Kerajaan dalam mengutamakan kesejahteraan rakyat, terutamanya dalam penggunaan segala dasar bagi mencapai matlamat ini.

2. Satu perkara yang perlu ditekankan adalah mengenai pengisytiharan darurat bagi mengekang wabak COVID-19, untuk memastikan agar ekonomi Malaysia mampu pulih segera. Sehubungan itu, Kerajaan ingin menjelaskan bahawa keutamaan tunggal sepanjang tempoh darurat adalah penggunaan segala dasar dan perundangan sedia ada bagi melindungi nyawa dan mata pencarian rakyat. Mengambil kira keperluan peruntukan tambahan dalam keadaan yang sering berubah dan ketidaktentuan krisis COVID-19, Kerajaan Persekutuan dan Kerajaan Negeri memerlukan fleksibiliti untuk meluluskan perbelanjaan tambahan bagi mengatasi krisis kesihatan, dan memenuhi keperluan mendesak yang berbangkit bagi menangani kesan langsung pandemik ini terhadap kedudukan ekonomi masing-masing.

3.Sehubungan itu, pewartaan Ordinan Darurat (Kuasa-kuasa Perlu) (Pindaan) 2021 telah mengambil kira beberapa perkara seperti berikut:

a. Dalam tempoh penguatkuasaan darurat, seksyen mengenai peruntukan kewangan semasa membolehkan perbelanjaan tambahan dibuat dengan kelulusan Perbendaharaan (Menteri Kewangan) atau Menteri Besar atau Ketua Menteri bagi sesuatu Negeri. Pindaan ini selaras dengan temporary financial provision dalam Seksyen 3 Emergency (Essential Powers) Ordinance No 3, 1969 (Ordinan No. 3, 1969) dan 14 pemberitahuan berkaitan kewangan yang telah dibuat dari tahun 1969 hingga 1971, sebagai asas dalam menyediakan pindaan kepada Ordinan Darurat (Kuasa-Kuasa Perlu) 2021.

b. Seksyen yang berkaitan dengan peruntukan kewangan sementara dalam ordinan darurat bukanlah satu perkara yang baharu. Urusan berkaitan pembentangan belanjawan tahunan dan belanjawan tambahan telah dilaksanakan semasa tempoh darurat dari tahun 1969 hingga 1971.

c. Pemasyhuran pindaan kepada ordinan ini juga dimuktamadkan selepas KDYMM Yang di-Pertuan Agong berpuas hati dengan keperluan tindakan segera bagi menjamin dan mengekalkan kesihatan awam, kelangsungan ekonomi dan ketenteraman awam.

AKAUNTABILITI DAN KETELUSAN TADBIR URUS KEWANGAN TETAP DIKEKALKAN

4. Dari segi akauntabiliti dan ketelusan, pihak Kementerian Kewangan telahpun menerbitkan Pekeliling Perbendaharaan Malaysia PB 1.4, Tatacara Anggaran Perbelanjaan Tambahan Bagi Tempoh Darurat(*1), yang menggariskan panduan, hal-hal berkaitan tadbir urus perbelanjaan tambahan, dan juga proses yang terlibat berkaitan pengurusan perbelanjaan tambahan sepanjang tempoh darurat.

5. Tadbir urus yang digariskan akan memastikan bahawa peruntukan tambahan bagi tahun ini adalah perbelanjaan yang amatlah diperlukan. Kedudukan kewangan Kerajaan juga turut diambil kira oleh Kementerian Kewangan sebelum sebarang permohonan dipertimbangkan. Sehubungan itu, ingin saya mengulangi ulasan saya pada 22 Mac 2021(*2) di mana saya menegaskan bahawa:

6. Selain itu, Perlembagaan Persekutuan dan Akta Tatacara Kewangan 1957 tidak membenarkan pinjaman untuk membiayai perbelanjaan mengurus. Oleh itu Kerajaan perlu memastikan perbelanjaan mengurus tidak melebihi hasil Kerajaan.

7. Secara keseluruhan, sebarang perbelanjaan tambahan yang dibuat perlu mematuhi peraturan dan perundangan sedia ada bagi menentukan disiplin dan prosedur yang perlu dipatuhi Kerajaan. Ordinan ini tidak mengenepikan atau membatalkan had hutang berkanun, mahupun keperluan Baki Akaun Semasa. Malah, dengan keperluan siaran perbelanjaan menerusi pewartaan, ini bermakna Kerajaan adalah telus dan berusaha memastikan akauntabiliti dan kebertanggungjawaban dalam melaksanakan perbelanjaan, khususnya dalam tempoh darurat ini.

ORDINAN HANYA MENYENTUH PERBELANJAAN TAMBAHAN LUAR JANGKA YANG PERLU

8. Saya juga ingin menjelaskan mengenai proses kelulusan perbelanjaan tambahan Kerajaan Persekutuan oleh Dewan Rakyat. Secara lazimnya, Kementerian Kewangan akan meluluskan permohonan peruntukan tambahan terlebih dahulu melalui Kumpulan Wang Luar Jangka, Simpanan Luar Jangka atau Surat Kuasa Berbelanja sebelum mendapatkan kelulusan Dewan Rakyat. Sebagai contoh, perbelanjaan tambahan oleh Kerajaan Pakatan Harapan pada tahun 2019 hanya dibentangkan oleh Kerajaan Perikatan Nasional pada pertengahan tahun 2020 untuk persetujuan dan kelulusan Parlimen. Oleh yang demikian, salah satu tujuan pindaan ordinan ini dibuat adalah untuk membolehkan perbelanjaan tambahan bagi tahun 2020 diluluskan dengan segera, mengambil kira perbelanjaan tambahan 2020 ini telahpun dibelanjakan pada tahun lepas. Pada masa yang sama, Akaun Awam Kerajaan Persekutuan 2020 juga sedang dalam proses audit untuk dimuktamadkan.

9. Tambahan pula, ordinan ini hanya menyentuh perbelanjaan tambahan, dan tidak sekali-kali menyentuh berkenaan penyediaan belanjawan tahunan. Ini bermakna serupa seperti RMKe-12, Kerajaan akan membentangkan Belanjawan 2022 (iaitu belanjawan untuk tahun hadapan) di Parlimen, selaras dengan ketetapan Perlembagaan Persekutuan.

10. Perlu ditekankan bahawa tujuan pengisytiharaan darurat oleh YAB Perdana Menteri pada 11 Januari 2021 adalah untuk memastikan tindakan yang tangkas dan segera untuk menangani penularan wabak COVID-19 bagi menjamin kesejahteraan rakyat, kelangsungan perniagaan dan pemulihan ekonomi. Langkah-langkah juga adalah bersifat sementara, dan bukan kekal. Sebaik sahaja darurat diisytiharkan tamat, segala tindakan yang telah diambil oleh Kerajaan sepanjang tempoh ini akan dibentang dan disoal jawab semasa sesi Parlimen dan Dewan Rakyat kelak.

11. Kesimpulannya, faktor utama dan terpenting adalah pematuhan garis panduan mengenai tadbir urus kewangan yang baik serta ketelusan perbelanjaan Kerajaan di dalam tempoh ini. Ordinan ini akan menyokong perbelanjaan yang perlu diutamakan untuk memastikan negara terus kekal di landasan pemulihan dan pengukuhan ekonomi tahun ini.

KERAJAAN TETAP KOMITED KEPADA USAHA MENANGANI COVID-19 DAN USAHA PEMULIHAN EKONOMI

12. Baru-baru ini, Bank Negara Malaysia telah mengunjurkan bahawa ekonomi negara akan pulih antara 6.0 hingga 7.5%, selaras dengan unjuran organisasi seperti Tabung Kewangan Antarabangsa (IMF) dan Bank Dunia pada kadar 6.5% dan 6.0%. Dengan pelaksanaan Program Imunisasi COVID-19 Kebangsaan yang sistematik, langkah kawalan pergerakan secara bersasar dan pematuhan SOP yang ketat, saya yakin kita dapat mencapai pertumbuhan ekonomi yang baik dan mampan.

13. Kerajaan terus komited kepada objektif konsolidasi fiskal melalui Strategi Hasil Jangka Sederhana dan Rangka Kerja Fiskal Jangka Sederhana. Akta Tanggungjawab Fiskal yang sedang diusahakan akan memperkuatkan rangka kerja fiskal jangka sederhana seperti pengutamaan perbelanjaan, penambahbaikan sistem cukai, penguatkuasaan yang lebih cekap dan membanteras ketirisan dalam perbelanjaan.

14. Buat masa ini, fokus utama Kerajaan adalah untuk melonjakkan ekonomi, serta menangani masalah struktur demi pertumbuhan dan ketahanan sosio- ekonomi. Sekiranya terdapat keperluan bagi perbelanjaan tambahan untuk menyokong rakyat dan perniagaan, yakinlah bahawa Kerajaan akan menguruskannya dengan komitmen yang tegas dan telus terhadap disiplin fiskal.

YB Tengku Datuk Seri Utama Zafrul Tengku Abdul Aziz Menteri Kewangan
Kementerian Kewangan
7 April 2021


Anwar tiada majoriti, DAP rayu Shafie sokong Anwar sebagai calon PM

Menyedari Datuk Seri Anwar Ibrahim juga tiada majoriti, DAP kini mendesak supaya Presiden Warisan, Datuk Seri Shafie Apdal mengambil tanggungjawab untuk menyokong Ketua Pembangkang itu sebagai calon Perdana Menteri (PM) baharu.

Setiausaha Agung DAP, Lim Guan Eng berkata Anwar dan Shafie perlu duduk semeja dan mengenepikan perbezaan untuk memastikan blok pembangkang diterajui Pakatan Harapan (PH) dan PH Plus dapat kembali berada di Putrajaya sebagai kerajaan pusat.

“Kedua-dua Datuk Seri Anwar Ibrahim dan Datuk Seri Shafie Apdal memikul tanggungjawab untuk bekerjasama bagi mengembalikan mandat rakyat. Pasti ada alternatif kepada pemerintah PN (Perikatan Nasional) yang gagal sehingga menyebabkan jumlah jangkitan dan kematian tinggi direkodkan serta gagal memulihkan ekonomi daripada kemelesetan.

“Kekal dengan pemerintah PN yang gagal bukanlah jalan keluar untuk masalah yang dihadapi oleh negara, sedangkan seluruh pemerintahan PN adalah masalahnya,” kata Guan Eng dalam satu kenyataan hari ini.

Rayuan tersebut dibuat pada ketika spekulasi berhubung peletakan jawatan PM Tan Sri Muhyiddin Yassin sedang bertiup kencang.

Bagaimanapun, Anwar yang bercita-cita menjadi PM juga juga tidak mempunyai majoriti yang dikehendaki dan lebih membimbangkan mereka ketika ini adalah UMNO akan dapat kembali berkuasa sebagai parti dominan dan dilantik jawatan PM dikalangan Ahli Parlimen (MP) mereka.

Agenda Daily juga melaporkan UMNO sedang memujuk supaya Bersatu dan PAS bersetuju dengan nama calon PM yang akan diketengahkan mereka.

Untuk rekod, Warisan yang dipimpin Shafie mempunyai 8 kerusi MP dan dilihat setia bersama kem Tun Dr Mahathir Mohamad yang memiliki 4 kerusi parlimen.

Jelas Guan Eng, pendekatan terbaik sekarang adalah blok pembangkang mencapai persefahaman untuk berada dalam satu khemah besar.

“PH bersama dengan blok pembangkang yang terdiri daripada 105 Ahli Parlimen tidak boleh membuang masa tetapi menggunakan pendekatan khemah besar untuk menuntut kembali mandat mereka sebagai pemerintah yang dipilih secara perlembagaan oleh rakyat.

“Hanya dengan bermula dari 105 Ahli Parlimen pembangkang, Ahli Parlimen PH Plus dapat menuntut kembali mandat pilihan raya 2018 yang dirompak oleh pemerintah pintu belakang yang terdiri daripada parti-parti yang ditolak oleh rakyat,” katanya lagi.

Bagaimanapun, Shafie sebelum ini berkata PH Plus sudah berkubur ia susulan perbezaan pandangan dengan PKR yang tercetus sebelum ini.

Jumaat lalu, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.

Bagaimanapun, blok pembangkang menolak mentah-mentah cadangan tersebut.


Lapan PPS masih dibuka jadi tempat berlindung 273 mangsa banjir

Sebanyak 273 mangsa banjir masih berada di lapan pusat pemindahan sementara (PPS) di tiga negeri yang terjejas setakat 8 pagi ini.

Laporan harian keadaan banjir di tiga buah negeri.

Di PAHANG, Sekretariat Jawatankuasa Pengurusan Bencana (JPB) Negeri melaporkan 200 orang berada di empat PPS di Kuantan; 12 di Sekolah Menengah Kebangsaan (SMK) Pusat Penyelidikan Pertanian Tun Razak, Jerantut manakala 21 lagi di Balai Raya Ulu Sungai, Raub.

Laman web publicinfobanjir.water.gov.my melaporkan empat lokasi sungai di Pahang melebihi paras bahaya iaitu Sungai Lipis di Batu Malim, Raub; Sungai Pahang di Lubuk Paku, Maran; Sungai Pahang di Paloh Hinai, Pekan dan Sungai Keratong di Rompin.

DI KEDAH, mangsa banjir yang ditempatkan di PPS SM Agama Madrasah Insaniah Jangkang, dekat Kulim kekal 18 orang daripada enam keluarga.

Sekretariat JPB Daerah Kulim Kapten (PA) Amirul Aliff Ahmad berkata semua mangsa adalah dari Kampung Padang Limau dekat Mukim Karangan.

Di JOHOR, JPB Negeri memaklumkan 22 orang ditempatkan di Balai Raya Kampung Seberang Batu Badak, Segamat, berikutan kediaman mereka masih digenangi air banjir.

Cuaca di semua 10 daerah di Johor diramal cerah pagi ini manakala Sungai Bekok di Batu Pahat melepasi paras bahaya dengan bacaan 18.91 meter.


Enggan terima vaksin, penjawat awam akan diambil tindakan

Ketua Setiausaha Negara Tan Sri Mohd Zuki Ali menyeru kepada semua penjawat awam agar patuh kepada pekeliling dikeluarkan Jabatan Perkhidmatan Awam (JPA) yang mewajibkan mereka melengkapkan suntikan vaksin Covid-19 sebelum 1 November ini.

Beliau berkata tindakan tatatertib boleh diambil kepada penjawat awam yang enggan memberi kerjasama menerima vaksin.

“Kalau mengikut pekeliling dan dari segi peraturan, penjawat awam harus patuh dengan apa yang telah diputuskan oleh pihak ketua jabatan masing-masing.

“Dalam konteks ini, memang akan ada tindakan mungkin diambil sekiranya mereka masih enggan untuk divaksin.

“Jadi, pada kesempatan ini, saya menyeru kepada semua penjawat awam untuk memberikan kerjasama memastikan diri mereka lengkap divaksinasi sebelum tarikh yang ditetapkan oleh JPA,” katanya lapor Bernama.

Zuki terdahulu melawat pusat pemberian vaksin Klinik Kesihatan Membedai di Labuan hari ini.

Mohd Zuki berkata selepas kesemua negeri beralih ke Fasa Empat Pelan Pemulihan Negara (PPN), operasi di semua pejabat kerajaan akan dibuka semula.

“Untuk mengelakkan ketidakselesaan, apabila tidak divaksin dan datang ke pejabat, ia akan memberikan kesan atau anggapan negatif dalam kalangan mereka yang telah divaksin…penjawat awam di Labuan yang telah menerima vaksin melebihi 90 peratus, iaitu sama dengan peratusan seluruh negara,” katanya.

Ketika ini, kelompok penjawat awam di seluruh negara yang belum mendaftar untuk divaksin adalah seramai 16,902 orang.

JPA menerusi kenyataan akhbar pada 30 Okt lepas memaklumkan, keputusan mewajibkan suntikan vaksin kepada penjawat awam itu dibuat bagi memberikan keyakinan dan jaminan kepada orang awam serta memastikan kelancaran penyampaian perkhidmatan awam kepada rakyat.

Menurutnya, ia juga selari dengan usaha mengembalikan perkhidmatan kerajaan pada tahap pengoperasian penuh berdasarkan fasa-fasa PPN.


244 kes baharu, lima kematian

Jangkitan harian Covid-19 dalam tempoh 24 jam semalam (Khamis, 2 Mac 2023) naik lagi kepada 244 kes, berbanding 217 yang direkodkan pada Rabu, lapor Kementerian Kesihatan (KKM), hari ini.

Data laman sesawang Github KKM yang dikemas kini tengah malam tadi pula menunjukkan jangkitan baharu itu, termasuk enam kes melibatkan kanak-kanak berusia antara 0 hingga 12 tahun, turun berbanding 12 yang direkodkan pada Rabu.

Dua daripada kes itu melibatkan kanak-kanak berusia 0 hingga empat tahun, dan empat lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,043,252 kes, dengan 4,997,031 pesakit telah pulih.

Daripada jumlah jangkitan semalam juga, 190 kes melibatkan individu yang telah menerima suntikan vaksin penggalak; 32 kes (individu lengkap vaksinasi); satu kes (individu belum lengkap vaksinasi); dan 21 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,256 kes Covid-19 masih aktif, naik semula berbanding 9,230 yang dicatat pada Rabu.

Sehingga semalam juga seramai 8,896 pesakit Covid-19 masih menjalani kuarantin di rumah (8,882 pada Rabu), sementara 353 pesakit mendapatkan rawatan di hospital, meningkat berbanding 341 pada Rabu.

Jumlah pesakit yang dimasukkan ke unit rawatan rapi sehingga semalam kekal pada tujuh orang, dengan dua daripadanya memerlukan alat bantuan pernafasan.

KKM juga melaporkan lima pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Kes kematian itu masing-masing dilaporkan di Johor, Perak (BID), Sabah (BID), Sarawak dan Selangor.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,965 kes, termasuk 7,876 kes BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Pemandu lori ditahan polis muat naik video fitnah dalam TikTok

Polis menahan seorang lelaki bagi membantu siasatan kes memuat naik sebuah video berunsur fitnah ke atas anggota polis trafik menerusi akaun TikTok.

Ketua Polis Daerah Kangar ACP Yusharifuddin Mohd Yusop berkata penarik baja berusia 39 tahun itu ditahan pada Sabtu lepas dan direman hingga esok bagi siasatan mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998, menurut laporan Bernama.

“Lelaki itu ditahan di rumahnya di Jitra, Kedah dan hasil semakan mendapati dia tidak mempunyai sebarang rekod jenayah lampau,” katanya dalam kenyataan hari ini.

Beliau berkata klip video berdurasi 35 saat atas pemilik akaun @manbajanaw9438 itu memaparkan tiga anggota trafik sedang melakukan pemeriksaan rutin di Jalan Kangar-Alor Setar berhampiran lampu isyarat Simpang Ampat, Perlis.

Katanya anggota trafik tersebut membuat pemeriksaan dan mengeluarkan empat saman ke atas lori lelaki itu manakala punca kejadian dipercayai lelaki terbabit tidak berpuas hati dengan saman yang dikeluarkan terhadapnya.

“Video yang dimuat naik oleh lelaki itu adalah berunsur provokasi dan fitnah yang boleh mendatangkan tanggapan buruk masyarakat terhadap Polis Diraja Malaysia (PDRM) kerana terdapat beberapa komen negatif orang ramai berkenaan video tersebut yang boleh menjatuhkan maruah serta imej anggota polis trafik dalam video itu,” katanya.

Yusharifuddin sehubungan itu menasihatkan masyarakat supaya tidak menimbulkan sebarang provokasi yang boleh mendatangkan kebencian terhadap pihak berkuasa, khususnya melalui media sosial.

Beliau berkata tindakan tersebut boleh menyebabkan tersebarnya kenyataan yang tidak berasas sehingga boleh menghakis keharmonian antara masyarakat dan agensi penguat kuasa.

Katanya mana-mana pihak yang tidak berpuas hati dengan tindakan yang diambil oleh penguat kuasa khususnya pasukan PDRM, boleh mengemukakan aduan dengan menggunakan saluran yang betul.


Dr Radzi Jidin, Liew Chin Tong dua tokoh politik masa depan Malaysia

Saya telah lama menyimpan hasrat untuk kembali semula ke alma matter saya untuk membuat penyelidikan dan menulis.

Alhamdulillah, permohonan saya untuk mendapatkan status pelawat di Australian National University (ANU), Canberra telah diterima. Jika tiada aral saya akan berada di sana selama sebulan bermula 1 Februari hingga 1 Mac 2023.

Saya bercadang untuk menulis sedikit mengenai pengalaman saya dalam kerajaan dan politik, khususnya pengalaman saya berkhidmat dengan Tan Sri Muhyiddin sejak tahun 2009.

Saya mula menjejakkan kaki di ANU pada Disember 2003 dan tamat pengajian Phd dalam bidang sains politik di Research School of Pacific and Asian Studies pada Disember 2007.

Pengalaman menulis tesis di ANU di bawah bimbingan Emeritus Professor Harold Crouch dan Emeritus Professor Greg Fealy adalah yang paling manis dalam hidup saya. Mereka adalah pakar dalam bidang sains politik yang amat dihormati. Buku-buku mereka menjadi rujukan pelajar sains politik terutamanya di Malaysia dan Indonesia. Professor John Funston juga antara pakar rujuk saya di sana.

Walaupun bergelar maha guru dalam bidang pengkhususan masing-masing, mereka amat merendah diri dan menghormati pelajar di bawah bimbingan mereka. Apabila membuat analisa dalam sesuatu isu, mereka selalunya amat objektif dan sentiasa memberikan fair comment.

Prof Harold berpesan kepada saya, dalam penulisan tesis sains politik, jangan ambil pendekatan beremosi dan judgmental. Saya tanya macamana nak buat, dia kata “you have to be sophisticated in your writings”.

Kebetulan tesis saya adalah berkenaan undang-undang, politik dan hubungan kaum di Malaysia. Kadang-kadang saya terikut-ikut dengan emosi politik Malaysia tertulis perkataan “draconian”, “dictator”, “discriminatory” dan lain-lain. Dia nasihatkan saya supaya sebolehnya elakkan penggunaan perkataan-perkataan ini dalam penulisan akademik. Misalnya tidak perlu tulis “the draconian law…”. Tulis saja “the law…”.

Kecuali jika kita memetik daripada sumber lain maka boleh lah ditulis dengan menyatakan sumber. Atau jika terpaksa tulis sekalipun, tambahlah perkataan “quite” atau “seems to be”. Sebab yang kita nampak “draconion” itu, tak semestinya “draconian” bagi orang lain. Apapun, analisa akademik mestilah fair.

Di ANU jugalah saya mengenali dua orang tokoh ahli politik muda yang berpotensi besar di Malaysia.

YB Datuk Dr Radzi Jidin, Naib Presiden Bersatu dan Ahli Parlimen Putrajaya adalah sahabat baik saya di ANU. Mantan Menteri Kanan Pendidikan ini pada ketika itu sedang melanjutkan pengajian Phd dalam bidang perakaunan di ANU.

Beliau seorang yang amat rajin dan gigih. He is a workaholic. Saya tak tahu macamana dia membahagikan masa. Walaupun sedang menulis tesis, beliau juga mengajar sebagai tutor di ANU. Malah sangat aktif berpersatuan dengan memegang jawatan Pengerusi Kelab Umno Canberra dan Pengerusi Kelab Melayu Canberra.

Di rumahnya kami berkumpul makan-makan sambil sembang politik. Isterinya Datin Balkis pandai memasak dan itulah tarikan utama untuk kami berkumpul.

Seorang lagi ialah YB Liew Chin Tong, Timbalan Setiausaha Agung DAP dan Timbalan Menteri MITI. Kami juga bersahabat baik semasa di ANU.

Beliau orang Malaysia pertama yang saya jumpa di Canberra dan beliaulah yang bantu saya cari bilik hostel di Fenner Hall. Pada ketika itu, beliau sedang melanjutkan pengajian honours degree dalam bidang sains politik di ANU.

Beliau seorang yang amat articulate dan mudah mesra. Kami banyak bersembang hal-hal politik Malaysia semasa minum petang. That’s our favourite past time as graduate students.

Saya ingat dalam satu majlis perpisahan yang dianjurkan untuk YB Chin Tong sempena majlis graduasinya, seorang minah Mat Salleh berseloroh dengan berkata kepadanya, “You will be the future Prime Minister of Malaysia”. Saya yang berada di sebelahnya kata dengan nada berseloroh, “Yes, he will. But not without my support”.

Pada ketika itu, saya tak bayangkan DAP boleh jadi kerajaan. Rupa-rupanya dah dua kali sahabat saya itu jadi Timbalan Menteri.

Itulah kehidupan. Kadang-kadang kita tak boleh jangka apa yang akan berlaku di masa hadapan. Kata orang, there is no permanent friend and no permanent enemy in politics.

Bagi saya pula, bila kita berkawan baik dengan seseorang, berkawanlah sampai bila-bila. Soal politik, letak ke tepi.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


UMNO sebelum ini minta jawatan TPM juga, kata Faiz

UMNO yang sebenarnya kemaruk kuasa dan suka mengugut apabila menekan agar jawatan Timbalan Perdana Menteri diberi kepada pemimpin mereka ketika era pentadbiran Tan Sri Muhyiddin Yassin dahulu.

Ahli Majlis Pimpinan Tertinggi (MPT) Bersatu, Dr Muhammad Faiz Na’aman mengingatkan perkara tersebut kepada Ahli Majlis Tertinggi UMNO, Datuk Razlan Rafii yang disifatkannya sebagai ‘lupa sejarah’.

“Mungkin beliau lupa sejak Oktober 2020 ketika Muhyiddin menjadi Perdana Menteri, banyak laporan berita mengenai tuntutan pihak UMNO berkenaan jawatan timbalan perdana menteri sehingga turut dibincangkan mesyuarat badan tertinggi parti tersebut,” katanya seperti dilaporkan FMT.

Beliau berkata demikian mengulas kenyataan Razlan yang menggesa Perdana Menteri, Datuk Seri Ismail Sabri Yaakob supaya tidak melayan sebarang ugutan mahupun desakan mana-mana pihak yang dilihat cuba mengganggu gugat perjalanan pentadbirannya.

Muhammad Faiz menambah, sejarah membuktikan UMNO ketika itu bukan saja mengugut Muhyiddin malah menarik sokongan di saat negara dalam pemulihan pasca-Covid-19 demi menjatuhkan perdana menteri kelapan itu.

“Antara alasan yang diberikan oleh beberapa pemimpin kanan UMNO sehingga kini ialah kononnya Umno perlu berkuasa mutlak dan menjadi ketua dalam kerajaan Malaysia.

“Apakah itu bukan kemaruk jawatan dan kuasa?” soalnya.

Beliau memberitahu, UMNO sangat menghormati hak prerogatif perdana menteri, namun sebagai kerajaan yang dibentuk bersama, rundingan dengan ketua-ketua parti perlu dibuat dalam menentukan kedudukan menteri.

Muhammad Faiz berkata, ini termasuk isu Datuk Zuraida Kamaruddin selepas Ahli Parlimen Ampang itu menyertai Parti Bangsa Malaysia (PBM).

“Tiada siapa sebenarnya dari Bersatu yang mengugut, memaksa atau mahu mengajar perdana menteri berkenaan hal ehwal barisan Jemaah Menterinya.

“Namun dalam situasi kerajaan yang dibentuk secara bersama dan musyawarah, adalah suatu kelaziman untuk seseorang Perdana Menteri berunding dengan ketua-ketua parti yang membentuk kerajaannya bagi mengekalkan keharmonian dan kerjasama.

“Apa yang disuarakan di media dari pihak kami ialah sekadar permohonan agar ia dipertimbangkan oleh Perdana Menteri,” jelasnya.

Menurut beliau, dalam kes Zuraida, Perdana Menteri wajar berunding dengan Muhyiddin yang juga Presiden Bersatu kerana ia melibatkan kuota kerusi menteri dari parti itu yang telah ‘dikhianati’.

“Kuota itu pula adalah hasil perjanjian bersama ketika membentuk kerajaan persekutuan dari Perikatan Nasional atau yang dipanggil kerajaan Keluarga Malaysia pada hari ini.

“Parti PBM yang disertai Zuraida itu tidak tergolong dalam kelompok parti yang membentuk kerajaan sekarang,” katanya.

Malah, kata Muhammad Faiz, PBM juga tidak mempunyai sebarang perjanjian dengan kerajaan. – Artikel kredit WartaRakyat


Dimaklumkan berhubung pertalian Zahid dengan Raja Ponorogo: Persatuan Genealogi

Presiden Persatuan Genealogi Malaysia, Megat Iskandar Megat Zaharuddin tampil mempertahankan Presiden UMNO, Datuk Seri Ahmad Zahid Hamidi selepas dipersenda musuh politiknya semasa pentas ceramah parti politik baru-baru ini di Johor.

Megat Iskandar berkata sejarah keluarga Zahid bukan calang-calang dan mendakwa memiliki pengaruh besar, malah mengatakan beliau dimaklumkan terdapat kaitan dengan Raja Ponorogo.

“Kami setakat ini, belum buat kajian terperinci mengenai keturunan beliau, namun, ada dimaklumkan berhubung pertalian beliau dengan Raja Ponorogo,” katanya dipetik laporan Utusan Malaysia hari ini.

Dalam pada itu, Megat Iskandar menjelaskan keturunan Raden di negara ini banyak merujuk penghijrahan kumpulan raja Jawa ke Semenanjung ketika akhir abad ke-16.

“Bukti pertalian ini boleh dilihat pada nama-nama Sultan Perak peringkat awal ada perkataan Raden, waima kitab sejarah Perak kuno dinamakan istilah Jawa iaitu Misa Melayu,” jelasnya lagi.

Beliau memberi contoh antaranya, Raja Muda Raden ketika zaman Sultan Ahmaddin Shah dan Raja Bendahara Raden iaitu Raja Bendahara Perak ketika era penjajahan Siam di negeri itu.

Namun, semasa kejatuhan Pengiran Diponegoro era kolonial Belanda kurun ke-19 lalu, berlaku lagi penghijrahan komuniti Jawa yang diketuai anak-anak raja ke seantero alam Nusantara.

Ujarnya, perpindahan 17 putera dan lima puteri waris Bendara Raden Mas Mustahar itu turut meliputi ke Selangor, Johor dan Perak sekali gus membangkitkan semangat antipenjajah.

Untuk rekod, semasa kempen Pilihan Raya Umum Ke-14 (PRU-14) lalu, tular berhubung dakwaan Zahid berasal dari Indonesia dan beliau tampil membuat penafian berhubung perkara tersebut.

“Ibu bapa saya berasal daripada Rungkup. Saya dilahrikan di Rungkup. Bagaimana tuduh saya datang dari Indonesia?

“Memang benar saya boleh berbahasa Jawa. Begitu juga dengan orang di sini. Tak menjadikan saya seorang berbangsa Cina jika saya boleh berbahasa Cina,” katanya semasa membuat penafian berhubung dakwaan tersebut.


“Timing” Tidak Teruskan Pendakwaan Ahmad Zahid

1. Maaflah kalau saya kata, saya hanya percaya atau menganggapnya sahih kalau yang membuat keputusan itu hakim. Ini adalah kerana saya cukup yakin yang sesiapa pun dalam kerajaan tidak berani campur tangan di peringkat itu.

2. Di peringkat pendakwaan itu cerita lain. Pendakwaan adalah di bawah bidang kuasa Peguam Negara. Peguam Negara dilantik atas perakuan (recommendation) Perdana Menteri dan diperkenan oleh Yang di-Pertuan Agong. Ada orang kata, jawatan Peguam Negara ini adalah “jawatan politik” atau, setidak-tidaknya pun, dipengaruhi oleh politik.

3. Peguam Negara masa pendakwaan ke atas Ahmad Zahid Hamidi dalam kes Yayasan Akal Budi adalah Tommy Thomas dan Idrus Harun. Thomas meletakkan jawatan pada 28 Februari 2020, beberapa hari selepas Kerajaan Pakatan Harapan digulingkan. Idrus dilantik pada 6 Mac 2020 oleh pentadbiran Mahiaddin Md Yasin.

4. Kontrak beliau tamat Mac lalu tapi disambung oleh Kerajaan Perpaduan selama enam bulan. Kebetulan pada hari-hari terakhir jawatannya itu, Pendakwa Raya memberhentikan pendakwaan ke atas Ahmad Zahid. Ini memaksa mahkamah membebaskan beliau tanpa dilepaskan.

5. Peguam Negara baru, Ahmad Terrirudin Salleh, dilaporkan mula bertugas semalam, 6 September. Jadi kita bolehlah kata yang beliau tidak ada kaitan dengan keputusan tersebut.

7. Takkan lah seorang Peguam Negara hanya pertimbangankan aspek undang-undang saja? Adakah beliau tidak terfikir langsung kepentingan pihak-pihak lain, khususnya kerajaan yang melantik dan menyambung kontrak beliau? Masa pentadbiran Mahiaddin dan Ismail Sabri Yaakob tidak pula berlaku perubahan angin terhadap kes Ahmad Zahid ini.

8. Kalau orang biasa pun tahu yang tanpa Ahmad Zahid, Anwar Ibrahim mungkin tidak dapat jadi Perdana Menteri dan tanpa Ahmad Zahid kerajaan boleh tumbang, seorang yang arif macam Peguam Negara tentu lebih faham yang Perdana Menteri memerlukan Ahmad Zahid.

9. Katakan lah Ahmad Zahid didapati bersalah dan dihukum, Kerajaan Perpaduan akan goyang atau tumbang terus. Jadi Ahmad Zahid ini sangat-sangat penting (critical) kepada kelangsungan Kerajaan Perpaduan. Peguam Negara tentu tahu hal ini.

10. Lagi pun, Idrus pasti arif mengenai perbicaraan Ahmad Zahid ini. Walaupun Ahmad Zahid dituduh ketika Thomas menjadi Peguam Negara, namun sebahagian besar perbicaraan berjalan ketika beliau menjadi Peguam Negara.

11. Mustahil beliau tidak sedar tentang betapa terancamnya kedudukan Ahmad Zahid apabila, pada 24 Januari 2022, Mahkamah Tingggi mendapati ada kes prima facie terhadap beliau dan memerintahnya membela diri. Sebelah kaki Ahmad Zahid sudah pun dalam penjara.

12. Terdapat percubaan sinister oleh penyokong kerajaan bagi memberi gambaran seolah-olah Ahmad Zahid dibebaskan (tanpa dilepaskan) atas keputusan Hakim. Malah kenyataan Pejabat Peguam Negara pada 5 September menggambarkan seolah-olah Hakim bersetuju dengan hujah Pendakwa Raya untuk tidak meneruskan perbicaraan Ahmad Zahid.

13. Sedangkan dalam ucapannya, Hakim Collin Lawrence Sequerah berkata: “Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.”

14. Maksudnya, memulakan dan menarik balik pertuduhan pada bila-bila masa sebelum penghakiman adalah hak mutlak Peguam Negara dan tidak boleh dibantah. Dalam bahasa yang mudah, Hakim terpaksa ikut kehendak pendakwaan.

15. Hakim Sequerah menambah, seandainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai.

16. Seperkara lagi, perubahan angin oleh Pendakwa Raya ini berlaku tidak sampai sebulan selepas penggantian mengejut Ketua Pasukan Pendakwaan, Raja Rozela Raja Toran, dengan Mohd. Dusuki Mokhtar atas alasan Raja Rozela hendak bersara awal.

17. Dengan segala keluarbiasaan ini, adalah mustahil mengelak atau menyekat orang ramai membuat pemerhatian, spekulasi dan andaian. Ibarat kata peribahasa, kalau tidak ada-ada masakan tempua bersarang rendah.

Sekian. Terima kasih.

A Kadir Jasin, Wartawan veteran

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Mahkamah terima rakaman percakapan saksi maut jatuh kondo

Rakaman percakapan seorang saksi pendakwaan dalam kes rasuah bekas Ketua Menteri Pulau Pinang, Lim Guan Eng, yang maut setelah dilaporkan terjatih dari sebuah kondominium, dua bulan lalu, diterima sebagai keterangan dalam perbicaraan itu.

Keputusan membenarkan rakaman percakapan Pengerusi Eksekutif Ewein Bhd, Datuk Ewe Swee Keng, 53, yang jatuh dari sebuah kondominium mewah di Pulau Pinang, dibuat setelah Mahkamah Sesyen Kuala Lumpur mendengar permohonan Timbalan Pendakwa Raya Wan Shaharuddin Wan Ladin.

Hakim Azura Alwi memerintahkan rakaman itu ditandakan sebagai eksibit dan digunakan pada perbicaraan kes berkaitan projek pembinaan terowong dasar laut dan jalan utama yang melibatkan Setiausaha Agung DAP itu, lapor Bernama.

“Mahkamah berpuas hati bahawa kenyataan-kenyataan itu telah diberikan oleh mediang Ewe sendiri kepada pegawai perakam Suruhanjaya Pencegahan Rasuah Malaysia (SPRM) semasa di dalam siasatan menurut Seksyen 30 Akta SPRM 2009, khususnya subseksyen 38 akta sama.

“Maka, sebarang pertikaian tentang ketidakpatuhan terhadap subseksyen tersebut ditolak. Sehubungan itu, mahkamah membenarkan rakaman percakapan Ewe diterima masuk sebagai eksibit dalam kes ini,” kata hakim itu.

Mendiang Ewe yang sepatutnya dipanggil sebagai saksi pendakwaan ke-15 meninggal dunia selepas dilaporkan terjatuh dari sebuah unit kondominium mewah di Jalan Kelawei, Pulau Pinang, pada 5 Okt lepas.

Pada prosiding sebelum ini, pasukan pembelaan yang diwakili peguam Gobind Singh Deo membantah penerimaan rakaman kenyataan itu yang disifatkan sebagai rekaan.

Pada prosiding hari ini, mahkamah juga mendengar keterangan bekas Pegawai Kewangan Negeri Pulau Pinang Datuk Seri Mokhtar Mohd Jait, 64, yang mengesahkan projek pembinaan jalan utama dan terowong di negeri itu ditawarkan secara tender terbuka kepada Consortium Zenith Bejing Urban Construction Group Sdn Bhd (CZBUCG).

Saksi pendakwaan ke-21 itu berkata projek itu diberikan kepada CZBUCG melalui proses pembidaan menurut terma dan peraturan yang ditetapkan.
CZBUCG telah dilantik bagi menjalankan projek pembinaan jalan utama dan terowong di negeri itu, kerana syarikat berkenaan mendapat ‘markah tertinggi’ bagi keseluruhan penilaian teknikal dan kewangan.

Lim berdepan pertuduhan pindaan menggunakan kedudukan sebagai ketua menteri Pulau Pinang untuk menerima rasuah RM3.3 juta dalam membantu syarikat milik Datuk Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di sini pada Mac 2011.

Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.
Perbicaraan bersambung esok.


Anwar tumbang sekali lagi kepada anak murid, PH semakin ditolak

Dua kali Datuk Seri Anwar Ibrahim tumbang kepada anak muridnya, Datuk Seri Ahmad Zahid Hamidi dan kali ini lebih memalukan apabila Pakatan Harapan (PH) dipimpinnya kalah teruk dalam Pilihan Raya Negeri (PRN) Melaka.

Sudahlah ditipu berjanji untuk melantik menjadi Perdana Menteri (PM), Anwar kini dimalukan di Melaka apabila gagal meraih sebarang kerusi dan lebih teruk lagi rakan parti dalam PH juga terkena tempias kerana kebodohan strategi Presiden PKR itu.

Keputusan PRN Melaka adalah satu tamparan atau pukulan kepada PH supaya mencari jalan segera untuk menangani kelemahan mereka dan pastinya jalan terbaik adalah dengan menyingkirkan Anwar sebagai Ketua Pembangkang.

DAP dan Amanah tidak mengambil pengajaran sebelum ini selepas ditipu dengan janji Anwar kononnya memiliki majoriti untuk menjadi PM sehingga menyebabkan UMNO kembali menjadi dominan di Putrajaya selepas peletakan jawatan Tan Sri Muhyiddin Yassin.

Pentaksub Anwar dalam PH terlalu memuja pemimpin politik yang sudah tidak relevan tersebut sehingga sanggup mengadai maruah berunding dengan UMNO semata-mata untuk menjatuhkan Muhyiddin.

Rakyat Melaka menghukum PH kerana terlalu mempercayai kata-kata Anwar yang hanya mahu mengejar cita-citanya untuk menjadi PM sehingga sanggup bersekongkol dengan pemimpin UMNO sebelum ini.

Jika PH mahu selamat dan tidak menerima kekalahan yang lebih memalukan, sudah sampai masanya mereka mencari jalan untuk menunjukkan Anwar jalan keluar. Sudah-sudahlah mempercayai strategi dan kata-kata manis Anwar yang sememangnya tidak lagi relevan dalam politik negara.

Tindakan Anwar yang mengambil ‘katak berprinsip’ untuk bertanding atas tiket PH nyata memberikan kesan buruk dan ia terbukti dengan keputusan semalam, DAP hilang banyak kerusinya dimenanginya sebelum ini dan lebih malang lagi PKR tidak menang satu kerusi di Melaka.

PKR tewas di semua 11 DUN yang ditandinginya.

Penganalisis menyifatkan kekalahan teruk kepada PH kerana hilang banyak sokongan khususnya pengundi Melayu, ia berpunca dari Anwar yang menjadi punca kepada banyak kemelut politik dalam negara.

“Ia adalah kekalahan teruk. PKR pimpinan Anwar yang ‘menerima’ katak politik menerima kekalahan paling teruk. PH hilang sokongan, khususnya dikalangan pengundi muda Melayu,” kata penganalisis Bridget Welsh.

Untuk rekod, krisis politik sebelum ini juga dicetuskan Anwar di peringkat kerajaan pusat apabila membuat pakatan sulit dengan Presiden UMNO, Datuk Seri Ahmad Zahid Hamidi untuk menjatuhkan kerajaan Perikatan Nasional (PN) dan turut menjadi punca krisis di Melaka apabila menerima dua bekas Ahli Dewan Undangan Negeri (ADUN) UMNO yang menarik sokongan sehingga tumbangnya kerajaan Melaka.

Anwar sebelum dikaitkan dalam satu klip audio tular kontroversi dengan Zahid yang dianggap sebagai anak muridnya sendiri.


UMNO sudah bersih atau sudah jadi anak syarikat PKR?

Keputusan memecat dan menggantung pemimpin serta ratusan ahli parti malam tadi mengesahkan spekulasi yang berlegar-legar sejak kebelakangan ini dan terbukti UMNO kini sudah menjadi hak milik peribadi.

Pemecatan dan penggantungan yang diumumkan UMNO malam tadi dibuat tanpa diberi peluang untuk membela diri, malah lebih bermotifkan kepada kepentingan peribadi seorang individu.

Bagaimanapun, ia secara tidak langsung menunjukkan keberanian Presiden, Datuk Seri Ahmad Zahid Hamidi dalam menunaikan janjinya untuk membersihkan UMNO dan menjadikan parti lebih kuat selepas ini.

Ironinya, tindakan yang diambil UMNO tersebut dibuat selepas keputusan Perhimpunan Agung UMNO (PAU) yang lalu membuat ketetapan tiada pertandingan bagi jawatan Presiden dan Timbalan Presiden.

Adakah ini maknanya ‘ready to fight’ yang dikatakan oleh Zahid kepada bekas Ketua Pemuda, Khairy Jamaluddin Abu Bakar semasa PAU lalu?

Sudahlah tiada pertandingan bagi jawatan tertinggi parti, kini Zahid memecat pula kumpulan yang dilihat tidak sebulu dan boleh menggugat kedudukan kuasanya dalam UMNO.

Namun, pihak yang paling gembira dan lega dengan keputusan Zahid pastinya PKR yang dipimpin oleh cikgu, Datuk Seri Anwar Ibrahim.

Sudah pasti Anwar bangga melihat keberanian anak murid dalam menyekat kemaraan lawannya kerana jika dibiarkan ia mungkin akan menggugat kerajaan campuran diterajuinya.

Jika sebelum ini UMNO dilihat sebagai sebuah parti untuk orang Melayu berpaut, tetapi ia kini sudah bertukar menjadi parti untuk seorang individu mempertahankan dirinya semata-mata.

UMNO juga sekarang ini boleh dianggap sebagai anak syarikat kepada PKR, malah corak pentadbiran dan cara menguruskan parti juga dilihat semakin sama, pecat dan gantung ahli sewenang-wenangnya tanpa diberikan ruang untuk mempertahankan diri.

Sebagai sebuah anak syarikat kepada PKR, sudah semestinya UMNO juga perlu mengikut arahan parti induk bagi mengelakkan tersasar daripada matlamat bersama.

Walaupun berbeza nama parti, namun kedua-duanya berkongsi matlamat dan tujuan yang sama, iaitu ‘saya tolong awak dan awak tolong saya’ atau dalam bahasa Inggerisnya ‘you help me, i help you’.

Atas dasar ini, Anwar dan Zahid juga sebenarnya saling memerlukan satu sama lain, al maklum sudah diberikan jawatan Timbalan Perdana Menteri dan semestinya perlu ada timbal balik juga.

Selepas operasi pembersihan UMNO malam tadi, adakah masih ada masa depan yang cerah buat parti yang diterajui Zahid bagi tempoh empat tahun mendatang?

Peristiwa malam tadi mengulangi episod pada 2016 ketika UMNO diterajui Datuk Seri Najib Razak bertindak memecat Timbalan Presidennya, Tan Sri Muhyiddin Yassin bersama-sama Naib Presiden, Datuk Seri Shafie Apdal dan Datuk Seri Mukhriz Mahathir.

Zahid nampaknya mengulangi langkah sama dibuat oleh Najib, memecat sesuka hati kumpulan yang tidak sehaluan.

Berbeza semasa krisis politik pada 2016, kumpulan yang didakwa Zahid mensabotaj dan melanggar disiplin parti tersebut hanya menuntut perubahan dalam UMNO dan mahu memulihkan parti yang kalah teruk semasa Pilihan Raya Umum Ke-15 (PRU-15) lalu.

Bagaimanapun, tuntutan kumpulan yang tidak sehaluan tersebut dianggap sebagai musuh dalam parti dan akhirnya Zahid menggunakan kuasanya untuk memecat mereka.

Lihat selepas krisis UMNO pada 2016, apa yang berlaku selepas itu?

Selepas insiden pecat-memecat pada 2016, UMNO tersungkur buat kali pertama dalam sejarah dan tidak dapat menjadi kerajaan Persekutuan.

Sekarang, Zahid mengulangi langkah sama dan adakah dengan keputusan membersihkan UMNO ini, parti akan menjadi lebih kuat lagi?

Mungkin Zahid beranggapan dalam tempoh beberapa tahun ini, UMNO akan dipulihkan dengan serta-merta dibawah penguasaannya dan sebab itu operasi pembersihan perlu dilakukan secara segera.

Jika sebelum ini UMNO dirosakkan oleh Najib kerana dikelilingi oleh pembodek, apakah jaminan UMNO kali ini tidak akan berdepan dengan kerosakkan sama dibawah Zahid?

Atau adakah pada PRU-16 nanti, UMNO hanya akan tinggal batu nisan sahaja?


PRN Johor: PN tawar ikrar pengecualian bayaran lesen perniagaan, air dan komputer riba percuma

Perikatan Nasional (PN) menawarkan beberapa ikrar dalam manifesto yang diumumkan hari ini yang antaranya mengecualikan bayaran lesen perniagaan, air percuma dan pemberian komputer riba pada Pilihan Raya Negeri (PRN) Johor kali in.

Tawaran tersebut dibuat kepada pengundi Johor sekiranya mereka memilih gabungan PN untuk menjadi kerajaan negeri pada PRN yang berlangsung 12 Mac ini.

PN menyediakan Ikrar berteraskan lapan tunjang utama, berpacukan 24 strategi dan berlandaskan 145 pendekatan.

“Ikrar yang ditawarkan ini bukan retorik semata-mata.

“Ikrar ini adalah suatu komitmen yang realistik dan praktikal bahawa Kerajaan negeri yang bakal dibentuk kelak adalah sebuah kerajaan yang berintegriti, cekap dan prihatin rakyat,” kata Pengerusi PN, Tan Sri Muhyiddin Yassin semasa melancarkan ikrar tersebut di Johor Bahru pagi ini.

Bagi memastikan ekonomi Johor mampan melalui pendigitalan sektor Perusahaan Mikro, Kecil dan Sederhana (PMKS), Muhyiddin berkata pengecualian pembayaran lesen perniagaan akan dilaksanakan sekiranya rakyat Johor memilih PN untuk menerajui kerajaan negeri.

“Selain itu penyediaan hab PMKS dan Skim Prihatin PMKS, pengecualian sepenuhnya bayaran lesen perniagaan bagi PMKS di seluruh negeri Johor diberikan untuk tempoh lima tahun agar usahawan PMKS dapat terus menjadi antara pemangkin utama ekonomi Johor.

“Dengan perancangan yang holistik, lebih banyak peluang pekerjaan berkualiti dan berpendapatan tinggi dapat ditawarkan untuk rakyat Johor. Di samping itu, pelbagai aktiviti ekonomi tambahan dalam sektor pertanian, perikanan dan perkhidmatan akan disediakan,” katanya lagi.

Dalam pada itu, Muhyiddin juga mengumumkan langkah menawarkan skim air percuma sebanyak 20 meter padu bagi mengurangkan kos sara hidup rakyat di Johor yang terjejas akibat kesan pandemik Covid-19 yang lalu.

“Perikatan Nasional akan terus berusaha untuk mengurangkan kos sara hidup rakyat di negeri Johor bagi meringankan beban yang ditanggung.

“Oleh itu, Perikatan Nasional menawarkan skim air percuma sebanyak 20 meter padu kepada isi rumah berpendapatan rendah, memperluaskan Program Jualan Prihatin Rakyat, meneruskan pengagihan bakul makanan Johor Prihatin secara berkala dan memperkasa penyelarasan pengagihan bantuan prihatin rakyat bagi memastikan tiada kumpulan yang memerlukan tercicir, termasuk OKU,” katanya lagi.

Muhyiddin juga menekankan peranan anak muda di Johor adalah penting ke arah mewujudkan pembangunan insan yang lestari dan kerajaan PN akan menyediakan pelbagai inisiatif untuk memastikan mereka tidak terpinggir, disamping akan menyediakan komputer riba percuma kepada anak-anak muda yang akan melanjutkan pengajian.

“Pelbagai program bantuan, latihan kemahiran dan khidmat nasihat akan disediakan, khususnya dalam memperkasa dan mengoptimumkan penglibatan kumpulan sasar ini dalam aktiviti ekonomi dan sosial.

“Sebagai contoh, Dewan Undangan Negeri Belia dan Yayasan Kepimpinan Anak Muda Johor akan diwujudkan bagi menggilap generasi pemimpin masa depan dalam kalangan anak muda.

“Bantuan komputer riba dan bantuan tunai juga akan disediakan untuk anak-anak muda yang akan melanjutkan pengajian,” katanya.

Selain itu, Muhyiddin berkata kemudahan infrastruktur dan kemudahan awam juga akan dipertingkatkan, antaranya liputan internet 5G dan kemudahan wifi secara percuma akan diperluaskan di pusat tumpuan orang ramai seluruh Johor.

“Perikatan Nasional berikrar akan meningkatkan kecekapan infrastruktur, termasuk pembinaan dan naik taraf jalan serta jambatan, landasan keretapi, pengangkutan awam dan lapangan terbang.

“Seiring dengan keperluan akses Internet, liputan Internet 5G akan dipercepatkan dan kemudahan hotspot wifi secara percuma disediakan di pusat tumpuan orang ramai,” katanya lagi.


Kesihatan Presiden PAS semakin pulih, terima kasih kerana mendoakan

Kesihatan Tan Sri Abdul Hadi Awang kini semakin pulih selepas dimasukkan ke war baru-baru ini untuk diberi rawatan.

Presiden PAS tersebut juga dilaporkan berterima kasih kepada semua yang mendoakan kesihatannya dan sedang berehat dengan mengisi masanya menulis dua artikel ketika sedang dirawat.

Naib Presiden PAS, Datuk Nik Amar Nik Adbullah dilaporkan memberitahu Ahli Parlimen Marang itu dipindahkan ke wad biasa hari ini selepas beberapa hari dirawat di Unit Rawatan Jantung (CCU) dan dalam keadaan stabil.

Menurut Setiausaha Politik kepada Presiden PAS, Mohd Syahir Che Sulaiman keadaan Hadisemakin stabil namun masih memerlukan pemantauan doktor.

“Alhamdulillah, keadaan Tok Guru makin baik, sudah pulih, dalam pemantauan.

“Masa terluang diisi dengan membaca dan menulis (Tok Guru sedang siapkan dua artikel baharu), juga berbincang hal-hal semasa.

“Tok Guru berkirim salam kepada semua. Terima kasih atas doa dan ingatan,” katanya.

Semalam, Ahli Dewan Undangan Negeri (Adun) Batu Burok, Muhammad Khalil yang juga anak sulung kepada Abdul Hadi memaklumkan ayahnya dimasukkan ke hospital bagi menjalani rawatan dan pemantauan doktor.

Beliau berkata, kesihatan bapanya itu stabil tetapi masih memerlukan rehat yang secukupnya dan beberapa program terutama membabitkan Abdul Hadi terpaksa ditangguhkan sementara.


Armada Bersatu juga persoal RUU dibuat dalam bahasa asing, pertahan penggunaan BM

Kerajaan campuran dibidas kerana membentangkan rang undang-undang (RUU) dalam bahasa asing, Inggeris dan sepatutnya ia dibuat dengan menggunakan bahasa kebangsaan.

Ketua Armada Bersatu, Wan Ahmad Fayhsal Wan Ahmad Kamal mempersoalkan mengapa kerajaan campuran menggunakan Bahasa Inggeris dalam pembentangan rang undang-undang (RUU) di Dewan Rakyat bagi kesalahan hendap dan tidak sepatutnya isu tersebut dialihkan kononnya ia bersifat perkauman.

“Jadi wajarlah perkara itu dibahaskan dan dibincangkan secara jelas dalam Bahasa Melayu (BM) kerana melibatkan semua rakyat Malaysia.

“Malangnya, kerajaan tidak membawa RUU itu dalam Bahasa Melayu. Tetapi ruang masih ada untuk buat sedemikian dalam pencerahan lain, kerana dalam Bahasa Melayu ada banyak istilah yang masuk dalam takrif seperti ‘skodeng’, mengintip dan macam-macam lagi,” katanya dalam satu kenyataan audio pada Ahad.

Terdahulu, Ahli parlimen pembangkang mempersoalkan penggunaan hanya bahasa Inggeris dalam RUU meminda Kanun Keseksaan dan Kanun Prosedur Jenayah bagi kesalahan menghendap tersebut yang dibentang Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh.

Beberapa Ahli Parlimen turut bertanya sama ada ia sebahagian daripada percubaan untuk menjadikan bahasa Inggeris sebagai bahasa rasmi negara.

Ahli Parlimen Kota Bharu, Datuk Seri Takiyuddin Hassan bagaimanapun menggesa supaya pembentangan rang RUU bagi kesalahan hendap dibuat dalam Bahasa Melayu adalah bagi membolehkan semua orang memahaminya.


Isu kalimah Allah, ABIM pula tuntut penjelasan kerajaan

Angkatan Belia Islam Malaysia (ABIM) menuntut penjelasan kerajaan susulan keputusan terkini kerajaan yang menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah dan tiga perkataan Arab lain dalam penerbitan bahan agama mereka.

Presidennya, Muhammad Faisal Abdul Aziz perkara itu sewajarnya diserahkan kepada pihak mahkamah untuk diputuskan.

“Keputusan yang dibuat adalah sesuatu yang besar dan ABIM memohon penjelasan daripada pihak berkaitan berhubung perkara ini.

“Memandangkan proses mahkamah belum berakhir, sewajarnya isu ini diserahkan kepada peringkat mahkamah tertinggi dalam negara untuk dimuktamadkan,” katanya dalam sat kenyataan, hari ini.

Dalam pada itu Menteri Dalam Negeri, Datuk Seri Saifuddin Nasution berkata keputusan Kementerian Dalam Negeri membabitkan penarikan balik rayuan tersebut sudah diketahui jemaah menteri yang diketuai Perdana Menteri, Datuk Seri Anwar Ibrahim.

Media hari ini melaporkan, KDN dan kerajaan Malaysia menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.